text:
91Ke fa a kua ka lentswe le legolo mo ditsebeng tsa me a re: “Lona ba lo dirafatsang kotlo mo motseng, atamelang, mongwe le mongwe a tshotse sebolai se se senyang sa gagwe ka seatla!” 2Mme ka bona banna ba le barataro ba tla ka tsela e e tswang kwa kgorong e e kwa godimo e e lebileng kwa bokone; mongwe le mongwe a tshotse sebolai sa gagwe se se senyang ka seatla; monna a le mongwe a le mo gare ga bone, a apere lesela, a bofeletse kurwana ya enke ya mokwaledi mo lethekeng la gagwe; ba tla, ba ema fa thoko ga aletare ya kgotlho.
Dan. 10:5
3Mme kgalalelo ya Modimo wa Iseraele e ne e tlogile mo go boKerubime ba e neng e le mo go bone, e ile kwa serepoding sa Ntlo ya Morena. Jaanong Morena a bitsa monna yole yo o apereng lesela yo o tshotseng kurwana ya enke ya mokwaledi mo lethekeng la gagwe,
4a mo raya a re: “Ralala motse wa Jerusalema ka mo gare, o bee letshwao mo diphatleng tsa banna ba ba fegelwang, ba ba lelang ka ntlha ya makgapha otlhe a a dirwang mo go ona.”
2 Pet. 2:8
5Mme ba bangwe bale ka mo utlwa a ba laela a re: “Mo saleng morago, lo ralale motse, lo reme! A matlho a lona a se ka a rekegela! Se tlhomogeng pelo! 6Bolayang banna bagolo le makau le makgarebe le bana le basadi, lo ba bolaele ruri. Mme lo se ka lwa atamela ope yo o nang le letshwao. Simololang mo Felong-ga-Boitshepo ga me.” Mme ba simolola ka banna ba bagolo ba ba fa pele ga Ntlo.
1 Pet. 4:17
Jer. 25:29
7A ba a ba raya a re: “Itshepololeng Ntlo, lo tlatse malapa ditoto! Fetang lo tswele kwa ntle!” Mme ba bolola, ba bolaya batho mo motseng.
8Ya re ba ntse ba bolaya jalo, nna ke setse ke le nosi, ka wela fa fatshe ka sefatlhego, ka goa ka re: “Ao, Morena Modimo, a o nyeletsa masalela otlhe a Iseraele ka go goromeletsa bogale jwa gago mo Jerusalema?”
9Mme a nthaya a re: “Molato wa Baiseraele le wa Bajuta o mogolo thata thata. Lefatshe le tletse melato ya go tsholola madi, motse o tletse tshiamololo. Gonne ba re: ‘Morena o tlogetse lefatshe; Morena ga a re bone.’
10Jaanong le nna leitlho la me ga le nke le ba utlwela botlhoko; ga nka ke ka tlhomoga pelo. Ke tla ba bolaisa maleo a bone.”
11Jaanong monna yole yo o apereng lesela, yo o tshotseng kurwana ya enke mo lethekeng la gagwe, a tla a ipega a re: “Ke dirile ka fa o ntaetseng ka teng.”


c: text/html

text:
Dr Peter Magubane o fitlha kwa Soweto ka ditsela tse di fitlhegileng tse di matsôkêtsôkê. Peter o phuruphutsha badiri ba e santseng e le bana mo dithothobolong tsa matlakala le digotlo tsa malatlha. Go nna teng ga gagwe go ipha taolô ya sebaka se a leng mo go sona. Mafolofolo a a mo isitseng kwa go senoleng ditiro tse di maswe ka dingwaga tsa tlhaolele a tswelela go mo kgarameletsa go tlhagisa dikgwetlho tsa botshelo jwa gompieno.
Dr Peter Magubane o kgweeletsa ka mo gare ga segotlo sa matlakala a ditshipi. Ke mabitla a ditshipi. Monkgo o mo golo wa tshipi e e rusang o nkga mo moweng. Magubane o batlana le basimanyana ba ba dirang fano. Ba tlogetse sekolo go amogêla tuelo ya bonnye jwa diranta di le tlhano ka letsatsi ka go kokoanya le go rekisa matlakala a ditshipi. ‘Bontsi jwa bona ke bo matshaba-sekolo, mme ga ba tlhaloganye botlhokwa jwa thuto’, o leka go tlhalosa tema eno e e matswakabele.
Nako dingwe Magubane o dira go feta ka setsayaditshwantshô go thusa batho ba a ba tsayang ditshwantshô. Mo dingwageng tse di ntseng di feta o thusitse go kopanya batshabi le batsadi ba bona. O tlhalosa fa a ka se tsereganye go fitlha, ‘Ba tla kwa go nna “Madala! Madala!” ba mpitsa, “Ke batla go ya gae.”. Ke fela ba le batlhano go basimane le basetsana ba le someamararo-tlhano ba a ba thusitseng ba ba boetseng kwa mmileng.
O goroga kwa felo-kemô jwa gagwe jo bo latelang. Ke go tswa mo tseleng ya sekontiri le go tsenelela mo bogareng jwa pelo ya segotlo sa malatlha sa kwa Jabulani. Mebotwana e e nyemisang mokô ya malatlha e fitlha tikologo.
Mantlwana a a sareng sepe a dutse mo makgabaneng a malatlha. Lekgarebe la mme le anega diaparo tse di galalelang mo terateng ya diaparo, fa lesea le tshamekela mo loroleng lwa matlakala.
Dihoko tsa dikgogo di tlhatlhagantswe gongwe le gongwe mme dikgogo le mmalwa tse di sutlhileng di kêkêla ka go dikologa. Monkgo o o bosula o tletse mo moweng. Baša ba simolola go laisa malatlha a a bokete mo dikariking tsa ditonki go sale gale fa letsatsi le tswa, gore a iswe go ralala Soweto.
Ka mariga legodimo la motsesetoropo le apeswa ke molelo wa malatlha. ‘Go bothitho fano ebile ba na le bonnô.’. Magubane o lebelela kwa ntle ga letlhabaphefo. Ka go diriswa le botlhoki jo bo tseneletseng jwa bona, bothata jo bo lebaneng bana bano gompieno o bona fa e le ‘Ka go tlhoka pelaelo, thuto. Ntle le thuto o ka se dire sepe!’. Monna mongwe yo o tiileng o lemoga motsayaditshwantshô.
‘Ke mongwe wa basimane ba me’, Magubane o a nyeba. ‘Ke dingwaga a ntse a dira fano.’. Go utlwisa botlhoko gore mosimane yo a mo tsereng setshwantshô ka bo-1970 ke kêtêlêlôpele ya gagwe go baša ba malatlha ba gompieno.
O dirile kgolagano ya gagwe, ka jalo o tlogela fatshe jeno la masisapelo go ya kwa mebileng e e tlhanaselang ya kwa Zola, kwa baša ba kgabisitseng matlhakore a mebila le diphaka, mme o feta ka sejanaga mosadi yo o kgweetsang wheelchair ya gagwe ka maswabi ka mo letlhakoreng la molema la tsela.

robotstxt: allowed

filter: keep


text:
Buka ya Esekiele
Dikgaolo
Lenaane la Diteng
Esekiele a le kwa Babelona o bona diponatshegelo tsa Modimo (1-3)
Ponatshegelo ya kara ya ga Jehofa ya kwa legodimong (4-28)
-
Dilo tse di bontshang gore ba tla ya botshwarwa (1-20)
Mafoko a a tsietsang ga a boammaaruri (21-28)
“Ga go na lefoko lepe mo mafokong a me le le tla diegang” (28)
-
-
Jerusalema ke setlhare sa morara se se se nang mosola (1-8)
-
Tsela e Modimo a ratang Jerusalema ka yone (1-63)
-
Pina ya khutsafalo ya dikgosana tsa Iseraele (1-14)
-
Tšhaka ya Modimo ya katlholo e tla tswa mo kgetsaneng ya yone (1-17)
Kgosi ya Babelona e tla tlhasela Jerusalema (18-24)
Kgosana e e bosula ya Iseraele e tla tlosiwa (25-27)
Baamone ba tla tlelwa ke tšhaka (28-32)
-
Pina ya khutsafalo e e opelelwang sekepe sa Ture se se nwelang (1-36)
-
Boporofeti ka se se tla diragalelang kgosi ya Ture (1-10)
Pina ya khutsafalo e e opelelwang kgosi ya Ture (11-19)
Boporofeti ka se se tla diragalelang Sidona (20-24)
Iseraele e busediwa kwa nageng ya yone (25, 26)
-
Egepeto, setlhare sa mosedara se se golelang kwa godimo se a wa (1-18)
-
Dithaba tsa Seire di a atlholwa (1-15)
-
Esekiele o isiwa kwa Iseraele mo ponatshegelong (1, 2)
Esekiele o bona tempele mo ponatshegelong (3, 4)
Malwapa le dikgoro (5-47)
Mathudi a tempele (48, 49)
-


text:
KAROLO 9
Jeremia Ga a Ka a Tlogela go Bua ka Jehofa
Ka dinako tse dingwe batho ba a re tshega kgotsa ba a re galefela fa re bua le bone ka Jehofa. Se se ka dira gore re batle go tlogela go bua ka Modimo. A o kile wa ikutlwa jalo?— Baebele e re bolelela ka lekawana lengwe le le neng le rata Jehofa mme la batla le tlogela go bua ka ene. Leina la gagwe e ne e le Jeremia. A re ithute se sengwe gape ka ene.
Fa Jeremia e ne e le lekawana, Jehofa o ne a mo raya a re a ye go bolelela batho gore ba tlogele go dira dilo tse di bosula. Go ne go le thata gore Jeremia a dire seo e bile o ne a boifa. O ne a raya Jehofa a re: ‘Ga ke itse gore ke reng. Ke mosimanyana fela.’ Mme Jehofa o ne a mo raya a re: ‘O se ka wa boifa. Ke tla go thusa.’
Ka jalo, Jeremia o ne a simolola go bolelela batho gore ba tla otlhaiwa fa ba sa tlogele go dira dilo tse di bosula. A o akanya gore batho ba ne ba dira se Jeremia a neng a ba bolelela sone?— Nnyaa. Ba ne ba mo tshega le go mo galefela. Ba bangwe ba ne ba batla go mmolaya! O akanya gore Jeremia o ne a ikutlwa jang?— O ne a boifa mme a bo a re: ‘Nka se tlhole ke bua ka Jehofa.’ A mme tota o ne a tlogela?— Nnyaa ga a ka a tlogela. O ne a rata Jehofa thata, ka jalo o ne a sa kgone go tlogela go bua ka ene. Mme ka gonne Jeremia ga a ka a tlogela go bua ka Jehofa, Jehofa o ne a mo sireletsa.
Ka sekai, ka nako nngwe, banna bangwe ba ba bosula ba ne ba latlhela Jeremia mo teng ga khuti e e kwa teng e e tletseng seretse. O ne a se na dijo le metsi. Banna bao ba ne ba batla go tlogela Jeremia koo gore a swe. Mme Jehofa o ne a mo thusa mme a tswa mo khuting eo!
O ka ithuta eng ka se Jeremia a se dirileng?— Le fa ka dinako tse dingwe a ne a boifa, ga a ka a tlogela go bua ka Jehofa. Fa o bua ka Jehofa, batho ba ka nna ba go tshega kgotsa ba go galefela. Seo se ka nna sa dira gore o tlhabiwe ke ditlhong kgotsa sa dira gore o boife. Mme o se ka wa tlogela go bua ka Jehofa. Ka dinako tsotlhe o tla go thusa, fela jaaka a thusitse Jeremia.


text:
Ka ngwagakgolo wa bone, Porofense ya Bokone ya sešweng e ne e dulwa ke BaKhoisan le batho ba paka ya go sale gale ya tshipi, ba ba neng ba dira dikamanô ka kgwebisano, lenyalo le ntwa. Ka ngwagakgolo wa bosupa naga e e kwa bokone e ne e dulwa ke BaNgona le BaKhoisan.
Go tloga ka ngwaga wa 800, Bogosi jwa Mapungubwe bo ne ba tlhagelela, bo atologa gotswa kwa Soutpansberg kwa borwa, go kgabaganya Noka ya Limpopo goya kwa Matopos kwa bokone. Bogosi bo ne ba fokotsega go simolola ka 1240, mme bogare jwa maatla le kgwebisano bo ne ba sutela kwa bokone goya kwa Bogosing jwa Great Zimbabwe.
Tshuto ya tsepamiso-tlhaloganyo goya kwa magosing a Zimbabwe a Khami le Rozwi e ne ya latela, fela ngwaô ga ya ema kwa borwa jwa Limpopo: mekgwa ya ditsa-letsopa ya Shona-Venda le Venda e ne ya tlhamega ka dingwagakgolo tsa bo-14 le 15. Ga gona matlôtla a mabota a letlapa a bogolo jo bo ka bapiswang le a Great Zimbabwe kwa karolong e e kwa bokone-botlhaba jwa Porofense ya Bokone, fela a a kwa dithabeng a bontsha kgolagano.
Go pata go rotoga ga mafelo-bogare ano, go simolola ka bo-ngwaga wa 1400, mokoa wa bahudugi ba ba buang Seshona gotswa kwa Zimbabwe ya ga jaana (ba ba itsiweng ke baVenda jaaka Thavatsindi) ba ne ba thibelela go ralala Nagatlase.
Kwa bokhutlong jwa ngwagakgolo wa bo-17, mokoa o mongwe, baSingo, ba ba neng ba katswa ba tlholegile gotswa go baRozwi, ba ne ba tshaba gotswa kwa Danangombe (Dhlo Dhlo) gaufi le bogare jwa Zimbabwe, mo kgaoganong ya bogosi jwa Rozwi. Ba ne ba thibelela lantlha kwa Tshiendeulu, mme morago kwa Dzata.
Dzata kwa Kgophung ya Nzhelele e na le mabota a letlapa ale mantsi, mme mo dingwageng di ka nna 60 e ntse le tlhatlhamano ya babusi. Bogolo jwa histori ya yona e imamaretse ka Thoho-ya-Ndou (Tlhogo ya Tlou), e e ka tswang e ne ele babusi ba le mmalwa ba ba neng ba tsaya leina leo fa ba pagama setulo. Dipego dingwe di supa fa e ne ele monna yo a kopantseng ditlhopha tsa Soutpansberg go bopa Venda. Bangwe ba bua fa a atolositse maatla le melelwane ya Venda go akaretsa ditlhopha tsa boagisani.
Ka 1760, Dzata o ne a fisa lefatshe. Se se diragaletseng Thoho-ya-Ndou ke masaitsiweng: a ka tswa a tshabile, le batho ba Ngoma Lungundu, go thibelela go kgabaganya Limpopo, kgotsa a ka tswa a bolailwe.
Ka go nyelela ga Thoho-ya-Ndou, bogosi bo ne ba kgaogana ka bogare. Botlhatlhami ka ngwagakgolo wa bo-19 bo isitse kwa go nneng teng ga ditlhopha tse dingwe gape, ba dikgosi tsa tsona di buang fa ele dikokomane tsa Singo. BaVenda ba ne gape ba na le dikgosi tsa botlholegi jo bongwe. Melao ka ga botlhatlhami jwa bogosi e matswakabele, mme histori ya Venda e itshupile ka dikgotlhang tsa ka metlha mabapi le tlhatlhamano, tse di santseng di tsweletse le ga jaana.
Le fa ba dula mo gare ga BaVenda, BaLemba ba tshegeditse mekgwa (e e jaaka go sa je kolobe) e e bontshang bosimologi jwa bona jo bo itshupileng. Bangwe ba nganga ka le le reng BaLemba ba Porofense ya Bokone le ba Zimbabwe ke dikokomane tsa bagwebi ba baArab ba ba neng ba dira magareng ga Afrika Botlhaba le plateau ya Zimbabwe dingwagakgolo tse di fetileng. BaLemba ka bobona ba dumela fa ele Bajuta ba Bantsho, dikokomane tsa morafe o o timetseng wa Iseraele.
Go sa kgathalasege bosimologi jwa bona, ba tshamekile karolo e e botlhokwa jaaka batshodi ba dithoto mo kgwebisanong ya tshipi le gauta ya pele ga bokoloniale. Mo malobeng, ne go sena mosadi wa MoLemba yo a neng a ka nyala monna wa MoVenda, mme nyalô ya banna ba BaLemba le basadi ba BaVenda e ne ele sewelo. Fa mosadi wa MoVenda a ka nyala monna wa MoLemba, o ne a tshwanelwa ke go tsenela modiro wa go nna MoLemba. Seno se santse se tsweletse, le gale ka boakanyi, gompieno.
Kgwebisano, dintwa le nyalelano le BaTsonga, BaLobedu, BaZulu, BaSwati le batho ba bangwe le tsona di tlogetse matshwao mo ngwaông ya BaVenda.
Moropa, Ngoma Lungundu (moropa wa baswi kgotsa wa Mwari), ke karolwana e e botlhokwa ya ditso tsa puo ka ga Singo: fa o letswa ke kgosi ka dinako tsa matshosetsi, o tlile go sireletsa batho kgatlhanong le ditlhaselo le go dira gore ba fenye baba ba bona. Moropa o ne o tsenya letshogo mo meweng ya baba mo ebileng ba ne ba sia ka ntlha ya letshogo, ba wele fatshe ka go idibala, kgotsa ba swe.
Puo ke gore moropa o ne o letla BaSingo go bolola mo loetong lwa bona mme ba dule le go tshola lefatshe le le kwa borwa jwa Limpopo. Nako dingwe, fa moropa o ne o lebega e kete o a itshameka, modimo yo o sa bonagaleng Mwari, yo a neileng moropa go dikgosi tsa baSingo, e ne ele ene yo a o tshamekang.
Dipuo dingwe di kaya fa, morago ga phutlhamo ya Dzata, moropa o ne wa fitlhiwa mo logageng gaufi le Netshiendeulu, e badudi ba yona e neng ele batshodi ba moropa.
Translated by Nchema Rapoo


text:
Mmualebe o latlhetse la gagwe a supa gore peo ya ditlhare, jaaka morula le motlopi, ga e bidiwe thotse, e bidiwa thapo. E le nngwefela e bidiwe thapo, fa di le dintsi e nne dithapo, e seng thotse, dithotse.
Go lebega Naledi yone e dumela gore thotse le thapo ke selo se le sengwefela, kana gore di a tshwana, ka ke eo e ntse e bitsa thapo e re thotse. Laboraro yo o fetileng re kopane nayo e bua ka moretologa, mme ya bitsa thapo ya moretologa thotse, e seng thapo jaaka go tshwanetse. Le gale, a re name re tlogetse eo ya thapo le thotse, mongwe o tlaa re re e beye molatsa, re lebe ka ntlha e nngwe.
E tlaa re go fetela pele, re bue ka manatetshapuo a a dirisang lefoko ‘go wela.’ Lediri le lefoko le le tswang mo go lone ke ‘wa.’
Thanodi ya Setswana e tlhalosa go wa e re ke go ya fa tlase ga sengwe e se ka maikaelelo. Fela jaaka re itse, sengwe se ka tswaphoga motho a se tshwere mme sa wa, kgotsa ene motho a wa a ne a sa solofela.
Go twe motho yoo, o ole, bangwe ba re o wele. Potso e bo e ka botsa gore mme motho yoo, o wetse fa kae. Karabo e arabe ka fa e arabang ka teng. Gongwe go twe o wetse fa fatshe, o wetse mo isong, kgotsa golo gongwe fela. Mme one manatetshapuo a lefoko ‘go wela,’ ke afe?
Motswana o a tle a re motho o wela tsela, a raya gore motho o a tsamaya; a raya gore motho yoo, o ya golo gongwe. Go ka twe, e rile a sena go utlwalela fa go tlaa tshwarwa phuthego kwa ga Kobokwe, Mmualebe a wela tsela go ya go itheeletsa. Fa go twe Mmualebe o ne a wela tsela, go rewa gore o ne a tsamaya, a ya phuthegong.
Go wela tsela gape go ka raya go kopana le tsela golo gongwe. Go a tle go direge gore nako nngwe, motho a ye golo gongwe mme a sa itse tsela e e yang teng sentle.
E re a ntse a tsamaya, a botse bangwe go mo kaela tsela. A re tseye sekai re re, Neo o batla go etela Naledi.
Mme ka o tsere lobaka lo lo leele a sa ye koo, o setse a lebetse tsela e e yang ga Naledi. Fa a ntse a tla a tsamaya, o bona lelwapa lengwe ke leo, o tsena ka lone go botsa tsela. Yo o mo kaelang tsela o mo raya a re,’Tsamaya le one mmila o. Kwa pele kwa go na le setlhare se se tona sa mogotlho. Fa tlase ga setlhare se, go na le seolo. Fa o tsena gone foo, o tlaa wela tsela e tswa ka fa lebogong le le jang. Tsela eo ke yone e yang ga Naledi.’
Fa go twe Neo o tlaa wela tsela, go rewa gore o tlaa kopana nayo fa go sone setlhare se se neng se kaiwa sele. O tsamaya jaaka a kaetswe a bo a ya go wela tsela, e bo e mo tsaya, e ya go mo gorosa kwa ga Naledi.
A jaanong re re di tsogile di bolotse tsa ga Rra Morwadi tsa palama thota ya motlhabana go ya go hula. Fa le tlhatloga, di fologa koo, di leba kwa mogobeng di ya go wela. Ke tseo re bona di tsena mo mogobeng, di bo di boa di tswa di leba gape kwa thotaneng. Fa dikgomo di dira jaana, Setswana sa re di dira eng? Setswana sa re di a wela, di bo di tlhatloga. Ka Setswana fa go twe dikgomo di ya go wela, go raya gore di ya go nwa, e seng go tammela mo metsing jaaka bangwe ba ka akanya. Fa di sena go nwa, jaanong di boa di ya go hula, ampo go ya go goroga, go twe di a tlhatloga; di ne di wetse, jaanong di a tlhatloga.
E ntse e le Motswana, e a re a natefisa puo a re go na le go wela maupong. E le sekai, a re re go tlhotse go le moletlo wa lenyalo kwa Goora Thetele.
Ka meletlo ya Setswana e tsaya letsatsi lotlhe, fa le phirima, bangwe bone ke gone ba tsenang koo, e le fa ba ile moletlong. Mme kana moletlo ke dijo. Fa ba tsena ba fitlhela go se na sepe. Dipoto di thulame, ditshekega di thulame, go loile pina fela. Ga go na thothi ya go kolobetsa magalapa le fa e le thathana ya dijo go bewa fa seatleng.
Fa seemo se ntse jaana, motho a ne a solofetse sengwe, mme a fitlhela go se na sepe, ke gone Setswana se tlaa reng motho yoo, o wetse maupong. Motho gape o ka wela maupong fa e re a ile go kopa thuso golo gongwe, a bo a fitlhela yo a neng a solofetse gore o ka mo thusa, a se na sepe se a ka thusang ka sone. Go nne go twe motho o wetse maupong. Tlhola sentle, o se wele maupong gope. [email protected]


text:
Melawana ya Motheo ya Balemirui jwa Tsa Mašwi
Balemirui ba baša ba tshwanetse go tlhaloganya melawana ya motheo ele mmalwa ka ga bolemirui le dikgomo tsa mašwi. Melawana enô e tlhalosa gore ke goreng ditaragatso tsa bolaodi tse di rileng di tlhokega go netefatsa kgwebo ya lotseno lo lo tsepameng. Ka ntlha ya gore dikgomo tsa mašwi ke bontlha jwa tlhagiso jwa motlhape wa tsa mašwi, dikgomo tse di mo ntshông-mašwi e tla nna diphologolo tsa ntlha go rekwa mo polaseng ya tsa mašwi e ntšhwa. Ka tsela enô, lotseno lwa ka gangwe gotswa mo thekisong ya mašwi lo a bonwa. Motlhape wa tsa mašwi o o eletsegang o na le dikgomo tse di omileng mmogo le meroba ya dingwaga tse di farologaneng go netefatsa tlhagiso e e tsweletseng le kgolô ya motlhape.
Tshilo ya Kgomo ya Mašwi
Dikgomo tsa mašwi ke diotli mme di na le tshilo e e itlhaotseng. (Diotli - sekai, dikgomo, dipodi, dinku - di ja le go sila difepi tsa dimela jaaka bojang).
Tshilo mo diotling e diragala mo mpeng ya dikarolwana di le nne. Seno se di letla go dirisa difepi, jaaka furu, silage, mafulo le lotlhaka, ke gore difepi tse ka kakaretso di sa jeweng ke batho. Mpa ya dikarolwana di le nne ya seotli e na le mala a reticulum, rumen, omasum le abomasum. Dikarolwana tseno tse nne di dira jaaka karolo ele nngwe. Rumen e e ka nnang 160 litres e dira 80% ya mpa ya seotli.
Sentle sentle ke swaki ya pedisetso e e nang le palo e kgolo ya anaerobic bacteria (bacteria e e tshelang mo go tlhokagalang oxygen teng), protozoa, le ditshidi tse dingwe di tshela ka symbiosis le kgomo ya mašwi. (Symbiosis ke kamano ya botshidi e e kgotlaganeng magareng ga ditshidi di le pedi tse di farologaneng). Ditshidi tseno di sila sefepi se se jelweng, seno kwa morago se neelana ka maatla le protein go dikgomo gore di tlhagise mašwi. Fa bacteria e swa moragonyana mo abomasum, e dira jaaka protein ya bacteria go kgomo.
Rumen e e itekanetseng e ikaega ka seêlô se se lekaneng sa difepi (bojang gotswa mafulong mmogo le difepi-magwata) mo phepông ya tsatsi le tsatsi. Fela, ka gonne maatla le protein tsa difepi di kwa tlase, difepi tse di loileng jaaka dithotse (mmopo, korong, barley kgotsa oats), le metswedi ya protein (fish meal, oli ya cottonseed, cake meal kgotsa soybean meal) di a fepiwa go oketsa ntshô ya mašwi ya dikgomo. Difepi tseno gantsi di tlhakanngwa le diminerale le letswai mo motswakong o o loileng kgotsa sefepi sa tsa mašwi.
Ntshô ya Mašwi ya Dikgomo tsa Mašwi
Go simolola paka ya ntshô-mašwi (go tlhagisa mašwi), dikgomo di tshwanetse go ntsha dinamane (go tsala). Dinamane tsa poo (tona) le moroba (namagadi) di tsalwa gotswa go seno. Dinamane tsa poo gantsi di tlhajwa go sale gale mo botshelong jwa tsona ka ntlha ya nama ya tsona (nama ya namane e tlhaolwa jaaka ‘veal’ fa bokete jwa setoto ele 100kg kgotsa ka fa tlase) kgotsa di ka godisetswa tlhagiso ya nama ntle fela le fa di godisetswa tsadisano. Dinamane tsa moroba di tlhokelwa go tsena mo mannong a dikgomo tse di tlhabilweng gotswa mo motlhapeng. Meroba e godiswa gore e tsale lwantlha fa ele dikgwedi di le 24. Go fokotsa dikgwedi tsa tsalô ya ntlha go fokotsa ditshenyegelo tsa kgodiso.
Ntshô ya mašwi ya dikgomo tsa mašwi e ikaega ka boleng jwa semadi jwa tsona le mabaka a tikologo jaaka boleng jwa sefepi sa tsona - se se nang le seabe se se golo go gaisa. Ntshô ya mašwi tsatsi le tsatsi ya dikgomo e sala morago phethene e e itshupileng. Morago ga go tsala, ntshô ya mašwi e a oketsega, mme e fitlhelela setlhoa mo dibekeng di le thataro goya go robedi morago ga go tsala. Morago ga setlhoa, seêlô sa ntshô-mašwi se se kwa godimo se a tsholwa mme morago ga fao se ya tlase ka iketlo le legato la ntshô-mašwi le le tlang kgotsa malatsi morago ga go tsala.
Phokotsego mo ntshông ya mašwi ya tsatsi le tsatsi morago ga setlhoa ke sesupo sa botalala jwa tlhagiso ya mašwi. Botalala mo tlhagisong ya mašwi bo tlhaloswa jaaka kamano-magareng, sekai: tlhagiso ya mašwi mo letsatsing la bo 240 (15 liters) fa go bapiswa le tlhagiso ya mašwi mo letsatsing la bo 60 (20 liters) - ka sekai 15 liter/30 liter = 30% kgotsa 20 liter/30 liter = 67%. Fa kamano-magareng e ntse e ya kwa godimo (sekai, 67%), botalala jwa tlhagiso ya mašwi bo nna botoka.
Phokotsego mo tlhagisong ya mašwi e angwa ke lenaane la phepô ya kgomo le boleng jwa semadi jwa yona. Seêlô sa mašwi a a tlhagisitsweng mo pakeng ya ntshô-mašwi ke seabe se se kopaneng sa setlhoa sa ntshô-mašwi sa yona le botalala jwa tlhagiso ya mašwi morago ga setlhoa. Botshelo jwa tlhagiso (malatsi otlhe a mašwi) jwa dikgomo bo sweetsa lotseno lo di tlileng go le tsenya mo botshelong jwa tsona. Seelo sa mašwi a kgomo e a tlhagisang morago ga go tsala lwantlha se neela sesupo se se siameng sa gore ke mašwi a ma kanakang a e tlileng go kgona go a tlhagisa mo botshelong jwa yona. Ka jalo seno e ka nna tshupo e e siameng pele o tsaya tshweetso ya go reka kgomo.
Morago ga go tsala, dikgomo gantsi di na le mašwi sebaka sa malatsi a ka nna 300, morago ga fao di a omelela go baakanyetsa ntshô-mašwi e e latelang. Fa go le thata go dira gore dikgomo di duse, di ka tswa di le mo pakeng ya mašwi e e fetang malatsi ale 300; fela, di tshwanetse go omeletswa bonnye malatsi ale 50-60 pele ga letlha le le solefetsweng la tsalô e e latelang.
Translated by Nchema Rapoo


text:
251Morena, o Modimo wa me!
Ke tla go tumisa,
ke baka leina la gago;
gonne o dirafaditse dikgakgamatso,
e leng maikaelelo a kgale
a a ikanyegang a boammaaruri.
2Gonne o fetotse motse
mokoa wa matlapa;
motse o o femetsweng
o o fetotse marope.
Matlo a borena a baikepi
ga e tlhole e le motse;
ga o na go agiwa gape
ka bosakhutleng.
3Ka ntlha ya moo
morafe o o tiileng
o tla go galaletsa;
motse wa ditšhaba
tse di gatelelang
o tla go boifa.
4Gonne o no o le thata
ya yo o bokoa
le phemelo ya mohumanegi
mo tlalelong ya gagwe
le botshabelo mo puleng
ya matsubutsubu
le moriti mo bolelong
jwa letsatsi.
Gonne theregiso ya barena
ba ba setlhogo
e tshwana le pula
ya matsubutsubu mo loboteng;
5e tshwana le bolelo jwa naga
e e omeletseng.
O kokobeditse modumo
wa baikepi jaaka bolelo
bo fokodiwa ke moriti wa leru;
wa didimatsa sebôkô sa barena
ba ba peloethata.
6Morena wa masomosomo o tla etleeletsa merafe yotlhe moletlo wa dijo tse di mafura mo thabeng e; moletlo wa weine e e itshekileng, wa tse di mafura tse di tletseng moko, wa weine e e buduleng sentle.
Math. 22:2
7Le gona mo thabeng e o tla nyeletsa lesire le le adilweng godimo ga merafe yotlhe, le kobo e ditšhaba tsotlhe di bipilweng ka yona.
8O tla nyeletsa loso ka go sa feleng. Modimo, Morena o tla phimola dikeledi mo difatlhegong tsotlhe, a tlosa kgobo ya morafe wa gagwe mo lefatsheng lotlhe. Gonne Morena o buile jalo.
Tshen. 7:17
9Mo metlheng eo ba tla re: “Bonang, Modimo wa rona ke oo, o re neng re solofela mo go ona gore o re pholose. Morena ke yoo, yo re neng re mo lebeletse. Jaanong a re duduetseng, re itumelele thuso ya gagwe!”
10Gonne seatla sa Morena se tla nna mo thabeng e, mme Moabe o tla gatakelwa fa fatshe mo felong ga gagwe jaaka go gatakwa dikokole mo metsing a kgatampi ya malôkô. 11Le fa a phutholola mabogo a le mo teng jaaka mothumi a a phutholola a ntse a šapa, Morena o tla mo gatelela, le fa ene a ntse a leka go tswa, a itapisa mabogo. 12Phemelo ya dipota tsa gagwe tse di godimo Morena o tla e diga, a e kokobetsa, a e digela fa fatshe mo leroleng.


text:
TSOGANG! May 2014 | Ditsela Tsa go Laola Kgatelelo ya Maikutlo
Kgatelelo ya maikutlo e ka thusa, fa fela e laolwa sentle.
Ditiragalo Tsa Lefatshe
Utlwa ka: lefelo le go bonwang ditshedi tse disha di feta 100 kwa go lone ka ngwaga, tekanyetso e e akantshiwang ya lobaka lo bana ba ka lebelelang thelebishene ka lone le kgatelopele ya
SETLHOGO SA KA FA NTLE
Ditsela Tsa go Laola Kgatelelo ya Maikutlo
Kgakololo e e mosola ya Baebele e ka go thusa go laola kgatelelo ya maikutlo e e bakwang ke dilo tse nnè tse di tlwaelegileng.
GO THUSA LELAPA
Tsela ya go Ruta Basha go Dirisa Internet ka Pabalesego
O ka dira jang gore o se ka wa tlhoma melao fela mme o thuse ngwana wa gago go itirela ditshwetso tse di botlhale?
POTSOLOTSO
Moitse wa Tsa Karo o Tlhalosa Tumelo ya Gagwe
Dr. Guillermo Perez o feditse dingwaga tse dintsi a dumela gore dilo di iphetogetse ka botsone go nna tse dingwe, mme jaanong o tlhatswegile pelo gore mmele wa rona o tlhamilwe ke Modimo. Ke eng se se mo fetotseng mogopolo?
Matsholo a go Batla Baloi Kwa Yuropa
Motlha o o sa siamang wa poifo e e feteletseng o ne o na le “buka e e setlhogo go gaisa . . . , le e e senyang go gaisa mo dibukeng tsotlhe tse di kileng tsa kwalwa mo lefatsheng.”
SE BAEBELE E SE RUTANG
Go Tlhatlhanya
Mefuta ya go tlhatlhanya ga e tshwane.
Botlhale bo a Tlhaeletsa—A o A bo Utlwa?
Botlhale jwa boammaaruri bo tla rarabolola mathata a batho.
Tse Dingwe
Ke na Le Maikarabelo go le Kana Kang?
Basha bangwe ba newa kgololesego e ntsi go feta ba bangwe. Ke eng fa go na le pharologano?
A o Setse o Siametse go Intsha le Mongwe?
Tlhatlhoba dipotso tse nné tse di ka go thusang go bona gore a o setse o godile sentle gore o ka intsha le mongwe.
A Batsadi ba Gago ba a Tlhalana?
O ka kgaotsa jang go hutsafala, go tenega le go boloka sekgopi?
Se Balekane ba Gago ba se Buang ka Tebego ya Mmele
Ke eng fa e ka nna kgwetlho gore basha ba nne tekatekano mo tseleng e ba lebang tebego ya bone ya mmele ka yone? Ba ka thusiwa ke eng?
Moshe o Golela Kwa Egepeto
Ke eng fa mmaagwe Moshe a ne a mo fitlha mo Nokeng ya Nile? Ithute mo go oketsegileng ka ga Moshe, ba lelapa la gagwe le ka morwadia Faro.


text:
41Ya baa gona Jesu a gogelwang ke Mowa kwa sekakeng gore a raelwe ke Diabolo.
2E rile a sena go itima dijo malatsi a le 40 le masigo a le 40, a tshwarwa ke tlala.
1 Dikg. 19:8
3Jaanong moraedi a tla, a mo raya a re: “Fa o le Morwa Modimo, bua gore majwe a, a fetoge dinkgwe.”
4Ene a fetola a re: “Go kwadilwe ga twe: ‘Motho ga a nke a phela ka senkgwe fela; o phela ka lefoko lengwe le lengwe le le tswang mo molomong wa Modimo.’ ”
5Jaanong Diabolo a mo isa kwa motseng o o boitshepo, a mmaya mo setlhoeng sa Tempele,
6a mo raya a re: “Fa ò le Morwa Modimo, itatlhele kwa tlase; gonne go kwadilwe ga twe:
“ ‘O tla laela baengele ba gagwe
ka ga gago;
ba tla go kuka ka diatla,
e se re gongwe dinao tsa gago
tsa kgopiwa ke lentswe.’ ”
7Jesu a mo fetola a re: “E bile go kwadilwe ga twe: ‘O se ka wa leka Morena, Modimo wa gago!’ ”
8Gape, Diabolo a mo isa kwa thabeng e e goletseng kwa godimo thata, a mmontsha magosi otlhe a lefatshe le bontle jwa ona, 9a mo raya a re: “Tsotlhe tse ke tla di go naya, fa o ka wela fa fatshe, wa nkobamela.”
10Jesu a mo fetola a re: “Ntlogela, Satane! Gonne go kwadilwe ga twe: ‘O tshwanetse go obamela Morena, Modimo wa gago le go direla ene a le esi fela.’ ”
11Ke fa Diabolo a mo tlogela; mme baengele ba tla, ba mo direla.
Baheb. 1:6,14
12E rile a utlwa gore Johane o golegilwe, a ngwegela kwa Galelea.
13A huduga kwa Nasaretha, a ya go nna kwa Kaperenaume yo o fa letsheng mo nageng ya Sebulone le Nafetale, 14gore go dirafale se se builweng ke moporofeti Jesaya a re:
9:1
15“Lefatshe la Sebulone
le lefatshe la Nafetale,
ntlheng ya letsha,
moseja wa Joretane,
Galelea wa Baditšhaba,
16morafe o o ntseng mo lefifing
o bonye lesedi le legolo;
ba ba dutseng
mo lefatsheng la loso
le mo moriting wa loso,
lesedi le ba tlhabetse.”
17Go tloga foo Jesu a simolola go rera a re: “Tlhabologang; gonne puso ya magodimo e atametse!”
18Ya re a tsamaya fa letsheng la Galelea, a bona bana ba motho ba le babedi, e bong Simone yo o bidiwang Petoro le Andrea morwa-rraagwe, ba digela letloa mo letsheng; gonne e ne e le batshwari ba ditlhapi. 19A ba raya a re: “Ntshalang morago, mme ke tla lo dira batshwari ba batho.”
Hes. 47:10
20Jaanong ba akofa ba tlogela matloa, ba mo sala morago.
21Ya re a fetela pele go tswa foo, a bona bana ba motho ba bangwe ba le babedi, e bong Jakobo, morwa Sebeteo, le Johane monnawe, ba na le Sebeteo rraabo mo mokorong, ba baakanya matloa a bone; a ba bitsa. 22Ba akofa ba tlogela mokoro le rraabo, ba mo sala morago.
23Jaanong Jesu a tsamaya le Galelea yotlhe, a ntse a ruta mo disenagogeng tsa bone a rera Efangele ya puso, a fodisa malwetse otlhe le makoa otlhe mo bathong.
Luka 4:15,44
Dit. 10:38
24Tumo ya gagwe ya tswela kwa Siria yotlhe. Batho ba isa go ene botlhe ba ba lwalang, ba ba tshwerweng ke malwetse a mefutafuta le matlhoko, le ba ba tsenyweng ke medemone, le ba ba karalalang, le ba ba suleng mefama, a ba fodisa.
25Bontsintsi jwa mo latela, bo tswa kwa Galelea le Dekapoli le Jerusalema le Jutea le kwa moseja ga Joretane.
Luka 6:17-19


text:
91Botlhale bo agile ntlo ya jona, jwa emisa maotwana a yona a supa, 2jwa tlhaba dikgomo tsa jona, jwa tlhakanya weine ya jona, jwa baakanya lomati lwa bojelo lwa jona,
3jwa roma basetsana ba jona, ba laletsa ba le fa mebotong e e okameng motse ba re: 4“Yo o sa tlhalefang, a a tle kwano!” Yo o se nang tlhaloganyo bo mo raya bo re: 5“Tlayang lo je dijo tsa me, lo nwe weine e ke e tlhakantseng! 6Tlogelang bosilo gore lo phele; lo sepele mo tseleng ya tlhaloganyo.”
7Yo o kgalemelang mosotli o iponna ditlhong fela; yo o bolelelang moikepi nnete o itshela sebala sa gagwe. 8Se kgalemele mosotli, e se re gongwe a go tlhoa; kgalemela yo o botlhale, o tla go rata.
9Naya yo o botlhale, o tla tlhalefela pele; ruta mosiami, o tla rutegela pele.
10Tshimologo ya botlhale ke go boifa Morena; go itse Moitshepi ke yona tlhaloganyo.
11Gonne malatsi a gago a tla ntsifala ka nna; o tla okelediwa dinyaga tsa bophelo ke nna.
12Fa o le botlhale, o tla thusega ka jona; fa o sotlile o tla rwala molato o le wesi.
13Mosadi yo o bidiwang Bosilo o a tlhodia, o a raela; ga a itse ditlhong. 14O ntse fa mojakong wa ntlo ya gagwe mo sedulong kwa mebotong ya motse 15gore a laletse ba ba fetang mo tseleng, ba ba tlhamaletseng mo ditselaneng tsa bone, a re: 16“Yo o sa tlhalefang a a tle kwano!” Yo o se nang tlhaloganyo a mo raya a re: 17“Metsi a a utswitsweng a monate; senkgwe sa sephiri se a natefa.” 18Mme yo o sa tlhalefang ga a itse fa baswi ba le gona; fa ba ba laleditsweng ke ene Bosilo ba le kwa matennye a felo ga baswi.


text:
Tshupô ya Dintsu
Dintsu le dinonyane tse dingwe tse di tsomang gantsi di latofatswa ka phoso mo polaong ya diruiwa tse nnye, ka ntlha ya gore di tlile go tswelela go iphepa ka phologolo e e suleng, go sa tshwane le thwane kgotsa phokoje tse di tlileng go iphitlha fa di utlwa modumo wa batho ba ba tlang. Fela dintsu ke diselasedi, ka jalo gantsi di iphepa ka diphologolo tse di suleng. Ka paka ya tsalô ya dikonyana, di ka emela namagadi go fetsa go tsala gore e selasele thari ya nku.
Verreaux (Aquila verreauxii) kgotsa dintsu tse ntsho go le gantsi di fitlhelwa go ikala le dithaba le dikarolo tse di majwe go ralala Afrika. Dinonyane tse di ntsho tseno di na le dinao tse di serolwana, molongwana o o motsu wa huku le V e tshweu mo mekokotlong le dirope tsa tsona. Dinonyane tse di godileng di boleele jwa 78 cm goya go 90 cm, ka tsharololo ya diphuka ya 181 cm goya go 219 cm. Di aga dintlhaga tsa tsona mo godimo ga majwe kgotsa mo mafikeng, mme para ya dintsu ele esi e dirisa sentlhaga sele sengwe dingwagangwaga.
Dintsu tsa ntwa (Polemaetus bellicosus) ke mofuta o mogolo wa dintsu mo Afrika, ka bontsi di fitlhelwa mo nageng e e bulegileng le dikgwa. Dintlhaga tsa tsona di akaretsa dipopego tsa dithupana tse di agilweng ka fa tlase ga borulêlô jwa ditlhare tse di telele.
Dinonyane tse di godileng di na le dikarolwana tsa bogodimo tse di borokwa le moêtsê o mokhutswane o o fifetseng. Dikarolwana tsa bokwatlase di tshweu ka dikôlô tse di borokwa le bontsho tse di atologelang kwa maotong a a mafofa. Molongwana o na le huku e e tiileng mme o montsho, fa menwana ya maoto ele bosetlha jo bo mmala wa loapi ka menala e e kobegileng. Dinonyane tse di godileng di boleele jwa 78 goya go 96 cm ka tsharologo ya diphuka e e farologanang magareng ga 188 goya go 260 cm.
Dipela (hyrax) di bopa 90% ya phepô ya ntsu ya Verreaux, fa mebutla, dipela, gopane le dinonyane tse di ruiwang di bopa bontsi jwa phepô ya ntsu ya ntwa.
Mokgwa wa Polaô le Phepô
Dintsu tsa ntwa le tsa Verreaux ga se gantsi e nna matshosetsi go diruiwa tse di nnye. Fa ditshenyô di diragala, gantsi di tlabe di bakilwe ke dintsu tse di tswileng mo taolong tse di senang maitemogelo a go tsoma mme di tshwerwe ke tlala thata.
Mo lobakeng lo lo sa tlwaelegang lo mo go lona go nnang le tatlhegelô ya leruo, diphologolo tse di totwang e tlile go nna tse di nnye tse di sa feteng bokete jwa 5 kg. Ditsongwa ka jalo gantsi e tlile go nna dikgogo kgotsa dikonyana le dipotsane tse di bogolo jwa malatsi ale mmalwa fela. Barui ba dikgomo ga ba tlhoke go tshoswa ke dintsu ka ge namane e e sa tswang go tsalwa ele kgolo thata gore le ntsu e kgolo go gaisa e kgone go e tlhasela.
Dintsu di bolaya ka menala ya tsona, ka go itaya mo tlhogong kgotsa gantsi ka ngangatlelo e e repetlang mo molaleng kgotsa fa godimo ga mokwatla wa setsongwa. Diphatlhana tse di katoganeng ka go sa lekalekane mo letlalong kgotsa mo lerapong la tlhogo, tse di dikaganyeditsweng ke morurugo o mogolo ka fa tlase ga letlalo, ka jalo ke matshwao a gore ntsu e ka tswa e rwele maikarabelô a polaô.
Gopola gore matshwao a go ja ga se sesupo sa gore phologolo e bolailwe ke nonyane- tsumi. Fa di ja, dintsu di tlile go kuta bontsi jwa boboa. Gantsi di ja gotswa fela fa dirweng tsa fa pele, di tsamaela goya kwa tlhogong. Di tlile go ja makgwafo, pelo le dirwe tse dingwe, mme nako dingwe di goge mateng gotswa mo phatlheng e di I phuntsheng. Ka melongwana ya tsona, di tlile go tlotlonya nama gotswa mo gare ga marapo, di tlogele setoto se le phepa. Ga nke di kgagola lebota la mala.
Taolô
Dintsu le dinonyane-tsumi ke ditshedi tse di sireleditsweng, ka jalo ga di a tshwanelwa ke go bolawa ka fa tlase ga mabaka afe kgotsa afe. Fa go ka pakwa gore ntsu e bolaile seruiwa, barui ba tshwanetse go golagana le bolaodi jwa tshomarelo-tlhagô jo bo gaufi kgotsa moitseanape go mo thusa go hudusa sesenyi seo.
Dintsu tsa ntwa le tsa Verrreaux ka bobedi di nna mo dikarolong ka bogolo, ka jalo go nna teng ga tsona go tlile go thusa go koba dintsu tse di tswileng mo taolong le dinonyane-tsumi mo kgaolong. Ka jalo go fa tlhogo go tlhokomela para ya felobodulo jwa gago.
Mekgwa-tsamaiso e e botlhale ya thuô e tshwanetse go ka diriswa go netefatsa gore dintsu ga di raêletsege go fetola gotswa mo ditsongweng tsa tsona tsa tlhagô goya go diruiwa tse di nnye. Balemirui ba ka dira seno ka go nna le palô e e kwa tlase ya paka ya tsalô ya dikonyana mo ngwageng, go letla tlhokomelo e e botoka ele bonolo ya dikonyana. Metlhape ya dikonyana ga e tshwanela go bewa gaufi le lefelo la dintlhaga, fela e nne gaufi le magae kgotsa lefelo le batho ba dirileng mo lona. Modisa le ene a ka thusa go sireletsa diphologotswana fa di tshwanetse go fula mo dikgaolong tse di kgakala. Dinamagadi tse di phuaganyang dikonyana di tshwanetswe ke go bolawa. Dikgogo di tshwanetse go bewa ka mo dihôkông.
Translated by Nchema Rapoo


text:
Welcome to Setswana.co.za
Poetry/Dipoko
Leboko La Boraro La Kgosi Montshiwa
Kgopakgopa ya bo MmaMontshiwa,
E ne e tlhwa e gopa ka fa bo Tšhube,
Ka fa matlhatshaneng a gopa podi,
E gopa matlhape a bo Sentufi,
A bagale ba tlhola ba ipolela,
Ba bogale bo nnang mo ganong
Bo nna mo ganong e se leleme,
Nne, a meno bo nnang mo ganong?
Go tlile go bolela batswantweng,
Batswadireng tsa ga Selere;
Ba re Ramošweu a nkakanyetse;
A re Montshiwa ga a angwe,
Ga a angwe o botlhoko ba kgengwe,
O botlhoko o tshwana le sekaname,
E bile e kete sebete a tlhoga,
E ka sebete a sa tlhoga matlhare.


text:
111E rile Jesu a sena go swetsa go laya barutwa ba gagwe ba ba 12, a tloga teng, a ya go ruta batho le go rera mo metseng ya bone.
2E rile Johane a le mo ntlong ya kgolegelo, mme a utlwela ditiro tsa ga Keresete, a roma barutwa ba gagwe ba le babedi,
3a mmotsa a re: “A ke wena yo o tlang, a kampo re lebelele o sele?”
4Jesu a ba araba a re: “Tsamayang lo bolelele Johane tse lo di utlwang le tse lo di bonang: 5Difofu di a bona, batlhotsi ba a tsamaya, balepero ba a phepafadiwa, disusu di a utlwa, baswi ba a tsosiwa, bahumanegi ba rerelwa Efangele.
61:1
6Mme go sego yo o sa kgopisiweng ke nna.”
26:31
7Ya re bone ba tsamaya, Jesu a simolola go bua le batho ka ga Johane a re: “Lo ne lo tswela kwa sekakeng go bona eng? A e ne e le lotlhaka lo lo tshikinngwang ke phefo?
8Gape, lo ne lo tswela go bona eng? A e ne e le motho yo o apereng tse di boleta? Kana ba ba apereng tse di boleta ba mo matlong a dikgosi. 9Gape, lo ne lo tswela eng? A e ne e le go bona moporofeti? Ee, ke lo raya ke re: Yo e bile o mogolo go moporofeti.
10Gonne ke ene go kwadilweng ka ga gagwe ga twe: ‘Bona, ke roma morongwa wa me fa pele ga gago, yo o tla go baakanyetsang tsela.’
11Ammaaruri ke lo raya ke re: Mo go ba ba tsetsweng ke basadi ga go a tsoga ope yo o fetang Johane Mokolobetsi; mme yo mmotlana mo pusong ya magodimo o a mo feta.
12Go tloga mo malatsing a ga Johane Mokolobetsi go fitlha jaanong, puso ya magodimo e tlhaselwa ka thata, mme batlhasedi ba a e thopa.
13:24
13Gonne baporofeti botlhe le molao ba be ba bolelela pele go fitlha mo go Johane. 14Mme ke ene Elia yo o tshwanetseng go tla, fa lo rata go dumela jalo.
Mal. 4:5
15Yo o nang le ditsebe go utlwa, a a utlwe!
16“Batho ba gompieno ke tla ba tshwantsha le eng? Ba tshwana le bana ba ba ntseng mo dipatlelong, ba tlhaeletsa balekane ba bone ba re: 17‘Re lo leleditse ditlhaka, mme ga lo a ka lwa bina; ra tlhaba difela tsa bohutsana, mme ga lo a ka lwa lela!’
18Gonne go tsile Johane, a sa je, a sa nwe; mme ba bua ba re: ‘O na le modemone.’
19Go tsile Morwa-Motho, a ja, a nwa; mme ba re: ‘Bonang motho yo e leng sejabele le monwi wa weine, tsala ya bakgethisi le baleofi!’ Mme botlhale bo atlholetswe ke bana ba jona.”
20Jaanong a simolola go kgoba metse e bontsi jwa dikgakgamatso tsa gagwe di dirilweng mo go yona, ka e se ka ya tlhabologa, a re: 21“A tatlhego ya gago wee, Gorasine! A tatlhego ya gago wee, Betsaita! Gonne fa ditiro tsa nonofo tse di dirilweng mo go lona, di ka bo di dirilwe mo Tiro le Sitone, ba ka bo ba sa bolo go ikwatlhaya, ba apere kgetse, ba ntse mo moloreng.
22Mme ke lo raya ke re: E tla re ka letsatsi la katlholo petso ya lona e nne bogale go feta ya Tiro le Sitone. 23Le wena Kaperenaume yo o godiseditsweng kwa legodimong, o tla digelwa kwa felong ga baswi. Gonne fa ditiro tsa nonofo tse di dirilweng mo go wena, di ka bo di dirilwe kwa Sotoma, o ka bo a sa ntse a eme le kajeno.
8:5
9:1
24Mme ke lo raya ke re: E tla re ka letsatsi la katlholo petso ya gago e nne bogale go feta ya lefatshe la Sotoma.”
25Ka nako eo Jesu a bua a re: “Ke a go boka, Rara, Morena wa legodimo le lefatshe, ka ò fitlhetse ba ba botlhale le ba ba tlhaloganyang dilo tse, mme ò di senoletse ba ba sa rutegang.
26Ee, Rara; gonne e ne e le kgatlhego ya gago gore go nne jalo.
27“Tsotlhe ke di neilwe ke Rre; ga go ope yo o itseng Morwa, fa e se Rara; le gona ga go ope yo o itseng Rara, fa e se Morwa, le yo Morwa o ratang go mo mo senolela.
Joh. 3:35
17:2
Bafil. 2:9
28“Tlaang kwano go nna lotlhe ba lo lapileng, ba lo imelwang; nna ke tla lo lapolosa.
Jer. 31:25
29Ipeleseng jokwe ya me, lo ithute mo go nna; gonne ke bonolo le boikokobetso mo pelong, mme lo tla bonela mewa ya lona tapologo. 30Gonne jokwe ya me e bonolo, morwalo wa me o botlhofo.”


text:
18 Fa Jonathane+ a sena go utlwa se Dafide a neng a se bolelela Saulo, ba ne ba nna ditsala tse di atamalaneng thata,* mme Jonathane o ne a simolola go mo rata jaaka a ithata.+2 Go tloga ka letsatsi leo, Saulo o ne a tsaya Dafide a nna le ene, mme ga a ka a mo letla go boela kwa lelapeng la ga rraagwe.+3 Mme Jonathane le Dafide ba ne ba dira kgolagano,+ ka gonne o ne a mo rata jaaka a ithata.+4 Jonathane o ne a apola seaparo se se se nang mabogo se a neng a se apara a bo a se naya Dafide, mmogo le seaparo sa gagwe sa tlhabano, tšhaka ya gagwe, bora jwa gagwe le lebanta la gagwe.5 Dafide o ne a simolola go ya ntweng mme gongwe le gongwe kwa Saulo a neng a mo roma gone, o ne a atlega.*+ Ka jalo, Saulo o ne a mo tlhoma gore a okamele banna ba ntwa+ mme seno se ne sa itumedisa batho botlhe le batlhanka ba ga Saulo.6 Fa Dafide le ba bangwe ba ne ba boa ba tswa go kgemetha Bafilisitia, basadi ba ne ba tswa mo metseng yotlhe ya Iseraele ba opela+ e bile ba bina ba itumetse ba tla go kgatlhantsha Kgosi Saulo ka meropana+ le ka dilutu.7 Basadi bano ba ba neng ba itumetse ba ne ba opela ba re:“Saulo o bolaile dikete,Mme Dafide ene o bolaile dikete di le masome.”+8 Saulo o ne a galefa fela thata,+ mme pina eno e ne ya se ka ya mo itumedisa ka gonne o ne a re: “Ba re Dafide o bolaile dikete di le masome, mme nna ke bolaile dikete. Go setse fela gore ba mo neye bogosi!”+9 Go tloga mo letsatsing leo go ya pele, ka metlha Saulo o ne a belaela Dafide.10 Letsatsi le le latelang, moya o o bosula o o tswang kwa Modimong o ne wa tla mo go Saulo,+ mme o ne a simolola go itshwara ka tsela e e sa tlwaelegang* mo ntlong, fa Dafide ene a ne a letsa harepa+ jaaka mo makgetlong a mangwe. Saulo o ne a tshwere lerumo mo seatleng sa ga gagwe,+11 mme o ne a konopa lerumo+ leo a ipolelela jaana: ‘Ke tla phunyeletsa Dafide mo loboteng!’ Le fa go ntse jalo, Dafide o ne a tshaba fa go ene makgetlo a le mabedi.12 Foo Saulo o ne a boifa Dafide ka gonne Jehofa o ne a na le ene,+ mme o ne a tlogetse Saulo.+13 Ka jalo, Saulo o ne a mo tlosa fa go ene a bo a mo tlhoma go nna molaodi wa sekete, mme Dafide o ne a tle a etelele masole pele go ya ntweng.*+14 Dafide o ne a tswelela a atlega*+ mo go sotlhe se a neng a se dira, mme Jehofa o ne a na le ene.+15 E rile Saulo a lemoga gore o ne a atlega thata, o ne a mmoifa.16 Le fa go ntse jalo, Iseraele le Juda yotlhe e ne e rata Dafide, ka gonne o ne a ba etelela pele mo matsholong a bone.17 Moragonyana Saulo o ne a raya Dafide a re: “Morwadiake yo mogolo e bong Merabe+ ke yono. Ke tla go mo naya gore e nne mosadi wa gago.+ Le fa go ntse jalo, o tswelele o ntirela ka bopelokgale e bile o tlhabana dintwa tsa ga Jehofa.”+ Gonne Saulo o ne a ipolelela jaana: ‘Ga nkitla ke tlhoka go bolaya Dafide. Bafilisitia e tla nna bone ba mmolayang.’+18 Foo Dafide o ne a raya Saulo a re: “Tota nna ke mang e bile ba losika lwa me, ba lelapa la ga rre mo Iseraele, ke bomang gore ke nne mogwe wa kgosi?”+19 Le fa go ntse jalo, fa nako ya gore Dafide a newe morwadia Saulo e bong Merabe e goroga, Merabe o ne a setse a neilwe Aderiele+ wa Momehola gore a mo nyale.20 Jaanong morwadia Saulo e bong Mikale+ o ne a rata Dafide, mme Saulo o ne a begelwa ka gone, mme o ne a itumelela seno.21 Ka jalo, Saulo o ne a re: “Ke tla mo mo naya gore e nne leano la go tshwara Dafide, gore Bafilisitia ba tle ba mmolaye.”+ Go tswa foo, Saulo o ne a raya Dafide lekgetlo la bobedi a re: “O tla dira kgolagano ya lenyalo le nna* gompieno.”22 Mo godimo ga moo, Saulo o ne a laela batlhanka ba gagwe jaana: “Buang le Dafide mo sephiring mme lo re, ‘Kgosi e a go itumelela, le batlhanka ba yone botlhe ba a go rata. Ka jalo, dira kgolagano ya lenyalo le kgosi.’”23 E rile batlhanka ba ga Saulo ba bolelela Dafide dilo tseno, Dafide o ne a re: “A ke selo se sennye mo go lona go dira kgolagano ya lenyalo le kgosi fa nna ke le monna yo o humanegileng e bile ke tseelwa kwa tlase?”+24 Go tswa foo, batlhanka ba ga Saulo ba ne ba mmegela jaana: “Ano ke mafoko a Dafide a a buileng.”25 Foo Saulo o ne a re: “Lo reye Dafide lo re, ‘Kgosi ga e batle bogadi+ bope ntle le matlalo a bonna a Bafilisitia a le 100,+ gore e ipusolosetse mo babeng ba kgosi.’” Gonne Saulo o ne a loga leano la gore Dafide a we ka seatla sa Bafilisitia.26 Ka jalo, batlhanka ba gagwe ba ne ba begela Dafide mafoko ano, mme Dafide o ne a itumelela go dira kgolagano ya lenyalo le kgosi.+ Pele ga nako e e beilweng,27 Dafide o ne a tsamaya le banna ba gagwe ba bo ba kgemetha banna ba Bafilisitia ba le 200, mme Dafide o ne a tlisa palo e e feletseng ya matlalo a bone a bonna kwa kgosing, gore a dire kgolagano ya lenyalo le kgosi. Ka jalo, Saulo o ne a mo naya morwadie e bong Mikale gore e nne mosadi wa gagwe.+28 Saulo o ne a lemoga gore Jehofa o ne a na le Dafide+ le gore morwadie e bong Mikale o ne a rata Dafide.+29 Seno se ne sa dira gore Saulo a boife Dafide le go feta, mme Saulo o ne a nna mmaba wa ga Dafide botshelo jotlhe jwa gagwe.+30 Dikgosana tsa Bafilisitia di ne di tle di tswe di ya tlhabanong, mme gantsi fa di ne di tswa, Dafide o ne a atlega thata* go feta batlhanka botlhe ba ga Saulo;+ mme leina la gagwe le ne la tseelwa kwa godimo thata.+
Dintlha Tse di Kwa Tlase
^ Kgotsa “pelo ya ga Jonathane e ne ya bofagana le pelo ya ga Dafide.”


text:
81E rile Kwana e kanolola sekano sa bosupa, ga nna tidimalo mo legodimong e ka nna botlhanngwe jwa nako.
Hab. 2:20
2Jaanong ka bona baengele ba supa, ba ba emeng fa pele ga Modimo, ba neelwa diphala di supa.
3Moengele yo mongwe a tla, a ema fa aletareng, a tshotse leiswana la gouta, a ba a neelwa maswalo a mantsi gore a a supelele merapelo ya baitshepi botlhe mo aletareng ya gouta e e fa pele ga sedulo sa bogosi.
4Mme musi wa maswalo a a tshubetsweng dithapelo tsa baitshepi wa tlhatloga, wa tswa seatleng sa moengele, wa fitlha fa pele ga Modimo.
5Jaanong moengele a tsaya leiswana, a le tlatsa molelo wa aletare, a o latlhela mo lefatsheng; ke fa go tla mantswe le ditumo tsa maru le dikgadima le thoromo ya lefatshe.
6Jaanong baengele ba supa, ba ba nang le diphala di supa, ba iketleeletsa go di letsa.
7Moengele wa ntlha a letsa; mme ga na sefako le molelo di tlhakanye le madi, tsa latlhelwa mo lefatsheng; karolo ya boraro ya lefatshe ya šwa le karolo ya boraro ya ditlhare ya šwa le bojang jotlhe jo botala jwa šwa.
8Moengele wa bobedi a letsa; mme ga nna jaaka e kete thaba e kgolo e e tukang molelo e latlhelwa mo lewatleng; karolo ya boraro ya lewatle ya ba ya fetoga madi,
Ekes. 7:20,21
9le karolo ya boraro ya diphedi tsa lewatle ya swa, le karolo ya boraro ya dikepe ya senngwa.
10Moengele wa boraro a letsa, mme ga wa naledi e kgolo mo legodimong, e tuka jaaka serumola, ya wela mo karolong ya boraro ya dinoka le mo metsweding ya metsi.
Dan. 8:10
11Leina la naledi eo ke Longana; jaanong karolo ya boraro ya metsi ya nna longana, mme batho ba bantsi ba swa ka metsi ao, ka a fetogile bogalaka.
12Moengele wa bone a letsa; mme karolo ya boraro ya letsatsi ya itewa le karolo ya boraro ya ngwedi le karolo ya boraro ya dinaledi, gore karolo ya boraro ya tsona e fifale le gore karolo ya boraro ya motsi e tlhoke lesedi, le bosigo fela jalo.
Ekes. 10:21
13Ka bona, ka ba ka utlwa moengele e kete ntswi a fofa fa gare ga legodimo, a kua ka lentswe le legolo a re: “A tatlhego ya bone wee, wee, wee, ba ba agileng mo lefatsheng, ka ntlha ya mantswe a mangwe a diphala tsa baengele ba bararo ba ba tla tlogang ba letsa.”
9:12
11:14
12:12


text:
11Polelelopele ya petso ka ga Ninife. Lokwalo lwa pono ya ga Nahume wa kwa Elekoše.
2Morena ke Modimo
o o lefufa o o busolosang;
Morena o a busolosa,
ke ene Rrabogale-jo-bo-tukang.
Morena o ipusolosetsa
mo baganetsing ba gagwe;
o bolokela baba ba gagwe bogale.
Doit. 4:24
3Morena o pelotelele,
mme o na le thata e kgolo;
ruri, ga a leseletsa moleofi ope,
a sa mmetse.
Ke Morena yo tsela ya gagwe
e leng mo phefong
le mo ledimong,
yo maru e leng dithole
tsa dinao tsa gagwe.
4O kgalemela lewatle, a le tšhese,
dinoka tsotlhe a di kgadise;
Basane le Karemele di swabe,
le sethunya sa Lebanone
se swabe.
5Dithaba di roroma
fa pele ga gagwe,
dithabana di a gakologa;
lefatshe le tshikinyega
fa pele ga sefatlhego sa gagwe,
ee, lefatshe le botlhe
ba ba agileng mo go lone.
6Ke mang yo o ka emang
fa pele ga kgakalo ya gagwe?
Ke mang yo o ka phelang
mo bogaleng jwa gagwe
jo bo tukang?
Kgalefo ya gagwe e tsholelwa
jaaka molelo;
mafika a phatloga
fa pele ga gagwe.
7Morena ke yo o molemo,
ke botshabelo
mo letsatsing la tlalelo;
o itse ba ba mo ikanyang.
Pes. 1:6
8O tla nyeletsa felo ga teng1:8 Go tewa Ninife.
ka morwalela wa metsi
o o penologang,
a ba a latelela baba ba gagwe
kwa lefifing.
9Lo logile maano afe
a go lwa le Morena?
Ene o tla nyeletsa.
Tlalelo ga e kitla e tla
lwa bobedi.
10Le fa ba tshwana le mitlwa
e e raraanyeng,
le fa ba le metsi
jaaka seno sa bona:
Ba tla šwa gotlhe
jaaka dirite tse di omeletseng.
11Mongwe o dule mo go wena Ninife, yo o neng a akantse bosula ka ga Morena, a loga maano a a senyang. 12Morena o bua jaana a re: “Le fa ba itekanetse, le fa e le ba bantsi jang, ba tla remiwa, ba nyelela fela jalo! Le fa ke ne ka go kokobetsa, ga nkitla ke tlhola ke go kokobetsa gape. 13Mme jaanong ke tla roba joko ya gagwe, ke e tlosa mo go wena; ke kgaola dikgole tse ò golegilweng ka tsona.”
14Mme Morena o tla laola ka ga gago1:14 Go tewa kgosi ya Ninife. gore go se ka ga tlhola go jwalwa leina la gago. “Ke tla nyeletsa setshwantsho sa modimo se se setilweng le se se bopilweng mo ntlong ya modimo wa gago; ke go epela lebitla, gonne ò fitlhetswe ò le botlhofo.”
15Bonang maoto a yo o bolelang tse di molemo mo dithabeng, yo o utlwatsang kagiso! Dira meletlo ya gago, Juta, dirafatsa maikano a gago; gonne mosenyi ga a kitla a tlhola a ralala naga ya gago gape; o nyeleditswe gotlhegotlhe.
Nah. 1:11


text:
Ka dinako tse di farologaneng le mafelo, baboledi ba seSan ba tshetse ka ditsela tse di farologaneng; batho ba San ab kwa Kgalagadi ga se ba botlhokwa ba ba tlwaelegileng jaaka batho ba San le, le kwa ditlhopheng tsa Kgalagadi, ditsela tsa botshelo di ka farologana.
Lefa go ntse jalo, dithuto tsa ditlhopha tsa kwa Kgalagadi, sekao, Ju/'hoasi le G/wi, di tlhola setshwantsho sa botshelo ba motsumi-mokgoboketsi. Kgaoganyo ya tiro fa gare ga banna le basadi e botlhokwa mo ikonoming. Dimela tsa metheo wa dijo ka tlwaelo di na le dikotla, le basadi, bakgoboketsi ba bagolo, ba na le kitso ya boitseanape jwa naga: ba itse neng fa le mo metswedi jaaka magapu, digwete, mmidi le meretlwa di tshwanetse go bonwa.
Basadi le bona bo kgobokanya kgotsa beela diphologolo tse di nnye dirai (jaaka digagabi, dinonyane le tshepe). Le ba tswile go kgobokanya, ba bona metsamao ya diphologolo tsa naga mme ba fitisetsa tshedimosetso eno kwa go batsomi. Banna le bona ba ka kgobokanya dijo, segolobogolo kwa setlhwng se se kwa tlase sa go tsoma.
Dijo tse di kgobokantsweng di phatlalatswa mo gare ga ba lelapa la kwa bo mokgoboketsi, mme phologolo ya naga e kgolwane e tsomilweng ke banna e a phatlalatswa mo gare ga setlhopha sotlhe.
Leina le le boitshegang ya San jaaka moitseanape wa batsomi ke ka ntlha ya go nna le bokgoni jwa go bona e le go bona ka go sala diphologolo morago le mekgwa ya bona ya go tsoma ya tlholego. Basala diphologolo morago ba batho ba San ba ka sala motlhala go kgabakanya bogodimo bo bongwe le bo bongwe ba tshimo, le go gagamalela tshepe e gobetseng mo gare ga motlhala wa motlhape otlhe go fitlha kwa bokhutlong fa e tlogela motlhape otlhe le go swa.
Batsomi ba dirisa bora le metsu a diriklweng dintlha ka go dirisa botlhole (o o tserweng go tswa mo dikhukhwaneng kgotsa dinoga) e e sa kgoneng go kgotlela nama. Le gale, go le gantsi e tsaya nako pele ga gore botlhole bo dire, go letla phologolo e e swang go tshabela batlhasedi ba yona, ka dinako dingwe ka dikgala tse di bonalang, go dira bokgoni ba go sala motlhala phologolo morago go nna botlhokwa.
Metsu ya batho ba San ke didiriswa tse di botlhale tsa loso. Gompieno, jaaka ka metlha ya pele, di na le dikarolo di le nne. Ntlha e e dirisiwang go dirwa ka lerapo kgotsa matlapa a mannye a a dirilweng ka botswerere; gompieno dipekere tse di dirilweng sephara kgotsa dikarolo tsa lethale di a dirisiwa.
Ntlha e tsenywa mo gare ga 'kgokagano', e e fokotsegang kwa bofelong bo bongwe le bo bongwe mme e tshwerwe kwa teng ke letlhare la motlhaka. Kgolagano e e tsentswe mo mosimaneng ka tsela e e leng gore, fa motsu o betsa setotwa, petso e kgaola kgolagano go tswa mo mosimaneng, le go fokotsa kgonagalo ya tlhogo e dire e sa golagana, jaaka fa go na le bokete bo bo botlhofu bo bo kaleditsweng go tswa mo go yona. Se gape se kaya gore phologolo e ka se kgone go tlosa ntlha bonolo ka go ikgotla ka ditlhare.
Botlhole bo dirisiwa fela mo morago ga ntlha, mme tlhogo ya motsu e tshwanetse go nna mo gare ga phologolo nako e e rileng go netefatsa gore botlhole bo bo e lekane bo monwa mo thulaganyong ya phologolo. Monna yo o leng mong wa motsu o o bolaileng phologolo o na le tshwanelo ya go phatlalatsa nama, go ya ka melao ya botsalano, go netefatsa gore mongwe le mongwe o amogela karolo. Go abelana le ba losika ka tekatekano ya maloko a setlhopha sa ke dikarolo tse di botlhokwa tsa setšhaba sa batho ba San. Le fa e le gore ditlhopha tsa batho ba San be ne ba sena dikgosi tsa sepolotiki, boeteledipele bo ne bo lemogiwa e le tota, go ya ka bogolo le bokgoni.
Go ya ka setso sa setšhaba sa batho ba San, monna o ne a ya go nna le batsadi ba monyadiwa mo lenyalong. Go ne go na le melao ya tlotlo e e neng e tshwanetse go obamelwa magareng ga banyalani le ba kwa bogweng, mme ba ba kgaosantsweng ke kokomana (jaaka bagolo le ditlogolo) ba ne ba letleletswe go nna le ‘kamano ya metlae’ e e kwa tlase ga boitshwaro ba semmuso e ne e le maleba. Batho ba San ba itsiwe ka go tshwaiwa go bona mo go kgotsofatseng bana.
Ka tlwaelo, setlhopha se ne se tla kgaoganngwa ka ditlhophang tse dinnye tsa lelapa ka ditlha (gantsi fa dijo le metsi di el dinnye thata le phatlalala), ba golane gape mo nakong e e tlang. Go neela semmuso ka dimpho, go bidiwa hxaro ke Ju/'hoasi, ke tsela ya go somarela kamano ya go abelana magareng ga ditsala le ba losika bobedi mo le kwa ntle ga setlhopha.
Se se tlhola bobi ba tshegetso le phitlhelelo ya metswedi thuso mo dikgaolong tse dikgolo. Botlhokwa ba thulaganyo ya botsalano mo bathong ba San bo boelediwa ke ditumelo tsa sedumedi, mainane le dikgang, mme, ka go sa tlhamalala, mo botaking ba matlapa.
Translated by Lawrence Ndou


text:
51Kgosi Belešatsare o kile a direla ditona tsa gagwe di le sekete moletlo o mogolo, a nwa weine fa pele ga di le sekete tseo.
2Ya re Belešatsare a ntse a natefelwa ke weine, a laola gore go tlisiwe dijana tsa gouta le tsa selefera tse rraagwe Nebukatenesare a di ntshitseng mo Tempeleng ya Jerusalema, gore go nwe kgosi le ditona tsa yona le basadi ba yona le dinyatsi tsa yona ka tsona.
2 Ditiraf. 36:10
3Ke fa dijana tsa gouta di tlisiwa tse di ntshitsweng mo Tempeleng, e e leng Ntlo ya Modimo kwa Jerusalema. Kgosi le ditona tsa yona le basadi ba yona le dinyatsi tsa yona ba nwa ka tsona. 4Ya re ba ntse ba nwa weine, ba baka medimo ya gouta le ya selefera le ya kgotlho le ya tshipi le ya logong le ya lefika.
5Ka yona nako eo ga bonala menwana ya seatla sa motho, ya kwala mo loboteng lo losweu lwa ntlo ya kgosi go lebagana le setlhomo sa lobone; kgosi ya bona ntlha ya seatla se se kwalang. 6Ke fa kgosi e setlhafala sefatlhego; megopolo ya yona ya e tshosa, malokololo a dirope tsa yona a repa, mangole a yona a itayana. 7Kgosi ya kuela godimo ya re: “A go tlisiwe baitseanape le Bakalatea le balepi ba dinaledi!” Jaanong kgosi ya bua, ya raya batlhalefi ba Babele ya re: “Le fa e le mangmang yo o ka buisang lokwalo lole, a mpolelela tlhaloso ya lone, o tla apesiwa ka masela a mantle a mahibidu, a kgabisiwa ka keetane ya gouta mo molaleng wa gagwe; o tla nna molaodi wa boraro mo bogosing.”
4:3
8Batlhalefi botlhe ba kgosi ba ne ba tsenye, mme ba palelwa ke go buisa lokwalo loo le go itsise kgosi tlhaloso ya lone. 9Ka moo kgosi Belešatsare a rerega thata, a setlhafala sefatlhego; ditona tsa gagwe tsa tseana.
10Mmaagwe kgosi a ba a tsena mo ntlong ya moletlo ka ntlha ya go goa ga kgosi le ga ditona tsa yona. Mmaagwe a bua a re: “Wena kgosi, phela ka bosakhutleng! A dikakanyo tsa gago di se ka tsa go tshosa! O se ka wa setlhafala sefatlhego! 11Go na le monna mo pusong ya gago yo o nang le mowa wa medimo e e boitshepo. Mo metlheng ya ga rraago ga fitlhelwa lesedi le temogo le botlhale jo bo tshwanang le botlhale jwa medimo mo go ene, mme rraago, kgosi Nebukatenesare, o ne a mo dirile mookamedi wa batlhalefi le baitseanape le Bakalatea le balepi ba dinaledi – rraago, wena kgosi
– 12Ka gonne go ne go fitlhetswe mowa wa maatlametlo le kitso le tlhaloganyo mo go Daniele yoo, yo kgosi e neng e mmitsa Beletšhatsare. O ne a itse go tlhalosa ditoro le go phutholola dinyepo le go senola diphiri. Jaanong he, a go bidiwe Daniele; ene o tla bolela tlhaloso.”
13Ke fa Daniele a tlisiwa fa pele ga kgosi. Kgosi ya botsa Daniele ya re: “A ke wena Daniele, mongwe wa batshwarwi ba Bajuta, ba kgosi, e bong rre, e ba ntshitseng kwa Juta, ya ba tlisa mono? 14Ke utlwile ka ga gago go twe, mowa wa medimo o mo go wena; le gona go fitlhetswe lesedi le temogo le botlhale jo bogolo mo go wena. 15Batlhalefi le baitseanape ke ba, ke gona ba tlisiwang fa pele ga me gore ba buise lokwalo lole le go nkitsise tlhaloso ya lone, mme ba palelwa ke go mpolelela phuthololo ya dilo tseo. 16Mme ke utlwile ka ga gago go twe, o itse go tlhalosa le go senola diphiri. Jaanong he, fa ò ka kgona go buisa lokwalo lole le go nkitsise tlhaloso ya lone, ò tla apesiwa masela a mantle a mahibidu, ò kgabisiwa ka keetane ya gouta mo molaleng wa gago; le gona ò tla nna molaodi wa boraro mo mmusong.”
17Ke fa Daniele a fetola, a bua fa pele ga kgosi a re: “Dimpho tsa gago a e nne tsa gago; dineo tsa gago di nee o sele! Mme lokwalo lole ke tla lo buisetsa kgosi, ke e itsise tlhaloso ya lone:
18“Wena kgosi, Modimo o o godimodimo o ne o neetse rraago Nebukatenesare bogosi le bogolo le kgalalelo le borena.
4:22
19Batho botlhe, e bong merafe le ditšhaba le ba dipuo ba ne ba roroma ka ntlha ya bogolo jo a bo filweng, ba mmoifa; a bolaya motho, a phedisa motho, a godisa motho, a kokobetsa motho, fela ka fa a ratang ka teng. 20Mme ya re pelo ya gagwe e ikgodisa, le mowa wa gagwe o gogomoga le go ikgantsha, a digwa mo sedulong sa bogosi jwa gagwe; tlotlo ya gagwe ya tlosiwa mo go ene.
21A lelekwa mo bathong, pelo ya gagwe ya nna jaaka ya phologolo, a nna le diesele tsa naga, a fudisiwa bojang jaaka dikgomo; mmele wa gagwe wa kolobediwa ke monyo wa legodimo, ga tsamaya a be a itse, fa Modimo o o godimodimo o na le thata mo bogosing jwa motho, o bo neela yo o ratang go bo mo neela.
22“Jaanong wena Belešatsare morwawe, ga ò a ka wa kokobetsa pelo ya gago, le fa ò ne ò itse dilo tsotlhe tseo. 23Mme ò ikgodiseditse Morena wa legodimo; dijana tsa Tempele ya gagwe tsa tlisiwa fa pele ga gago, lwa nwa weine ka tsona, wena le ditona tsa gago le basadi ba gago le dinyatsi tsa gago. Medimo ya selefera le ya gouta le ya kgotlho le ya tshipi le ya logong le ya lefika e e sa boneng, e e sa utlweng, e e sa itseng sepe, yona ò e bokile, mme Modimo o mowa wa bophelo jwa gago o leng mo diatleng tsa ona, o o laolang ditsela tsotlhe tsa gago, ona ga ò a ka wa ò tlotla.
Pes. 115:4-7
24Ke ka moo go rometsweng seatla sele ke ona, ga kwalwa lokwalo lole. 25Lokwalo loo lo lo kwadilweng fale ke lo lo reng: ‘Mene, mene, tekele, ufaresine.’ 26Tlhaloso ya mafoko ao ke e: Mene, ke go re: Modimo o badile malatsi a bogosi jwa gago, wa bo khutlisa. 27Tekele, ke go re: O lekantswe ka selekanyetso, mme wa fitlhelwa ò le motlhofo. 28Pherese, ke go re: Bogosi jwa gago bo kgaogantswe, jwa neelwa Bamedia le Baperesia.”
29Ke fa Belešatsare a laola gore ba apese Daniele masela a mantle a mahibidu, ba mo kgabise ka keetane ya gouta mo molaleng wa gagwe. Le gona ba tlhaba mokgosi o o reng: “Ke ene molaodi wa boraro mo mmusong.”
Gen. 41:42,43
30Belešatsare, kgosi ya Bakalatea, a bolawa bosigo jona joo. 31Dario wa Momedia a amogela bogosi joo a le dinyaga di le 62.
Jes. 13:17


text:
Unitas per Varietatem
“DataScientia”, ya kwa “Scientia per Data”, mokwalo wa Latine wa “Knowledge through Data”. Scientia go tswa go sciens, E bontsha karolo ya scio, go kaya go itse, go tlhaloganya – fela jaaka modi wa conscientia, go kaya gore kitso e e abelaneng le ba bangwe ga mmogo le ka nosi. Tshedimosetso , ke bontsi ba tshedimosetso , tse di kayang tse di neilweng, se re se tsayang botlhokwa ka ntlha e re akanyang ka yone - gore re tsaya mono go nna gape go dirisa setshwantsho sa dijethale ka se re se bonang kgotsa se se tswang ka mabaka. Pono ya DataScientia e emelwa sentle ke “Unitas per Varietatem”, ya kwa “Scientia per Data”,mokwalo wa Latine wa kwa “Unity through Diversity” – Re ka dira jang go fitlhêlêla kutlwano ya kitso le go e tlhaloganya ka go leboga mefutafuta ya tshedimosetso?
Goitse go ya pele


text:
Fusiliers
Leina la Mophato
Fusiliers
Leina la Maranyane
Caesionidae
Semeto
E ka nna 60 cm, fa bontsi bo ka nna 30 cm.
Ponalo
Mmele o kgolokwe oo tlhamaletseng, e na le sebopego sa ‘spindle’ mme o sesafetse kwa matlhakoreng (fusiform). Mogatla wa yone o bopegile jaaka foroko. Megatla e na le go nna le mela ya mebala e e farologaneng kgotsa ditsubaba mogo yone. Gantsi e bonwa ka mmala wa botala-selefera, ka mela ya mmala wa lephutshe le botala ba legodimo. Ka dinako dingwe e ka nna bontsho mo mogatleng.
Dikitsiso
Lelapa la Caesionidae le na le mephato e le 4 le dibopiwa di le 20 tse di farologaneng. Di sikana thata le di’snappers, mme tsone di tlwaetse seemo sa go fepa ka plankton ka motlhagare wa tsone o o kgonang go phuthollogela kwa pele. Di fepa mmogo ka ditlhopha tse ditona mo mafikeng a a nang le ditshimo tsa plankton. E namagadi e tsolola kgesti ya mae mme ya monna e nonofatse mae ao ka peo ya yone (Pelagic spawners).
Dijo
E fepa ka plankton.
Anamiso
E bonwa mo metsing a a iketlileng a mafelo a dipula le mogote mo lefatsheng.
Dibopiwa tsa mophato wa yone
Neon fusilier - Pterocaesio tile
Blue and gold fusilier - Caesio caerulaureu
Twinstripe fusilier - Pterocaesio marri


text:
51Morago ga tseo ga nna moletlo mongwe wa Bajuta, mme Jesu a ya Jerusalema. 2Jaanong go na le bodiba mo Jerusalema fa Kgorong ya Dinku jo bo bidiwang Bethesta ka Sehebere, bo na le maobo a le matlhano. 3Mo go ona go ne go letse balwetse ba bantsi le difofu le batlhotsi le baomeledi, ba ntse ba letetse kgobero ya metsi. 4Gonne moengele o ne a tle a fologele mo bodibeng ka dinako tse dingwe, a hudue metsi; yo jaanong a tsenang pele, metsi a sena go huduiwa, a fole, le fa e ka nna bolwetse bofe jo bo mo tshwereng. 5Jaanong go ne go le motho mongwe teng yo e setseng e le dinyaga di le 38 a ntse a lwala. 6E rile Jesu a mmona a letse, mme a utlwa gore ga a bolo go nna jalo, a mo raya a re: “A o rata go fola?”
7Molwetse a mo araba a re: “Morena, ga ke na motho ope yo o ka ntsenyang mo bodibeng, fa metsi a huduiwa; e a re ke sa ntse ke tla, go fologele yo mongwe pele ga me.”
8Jesu a mo raya a re: “Tsoga o tsee bolao jwa gago, o tsamae!”
9Ke fa motho yoo a fola e sa le ka nako eo, a tsaya bolao jwa gagwe, a tsamaya.
Mme letsatsi leo e le la Sabata.
10Ya baa gona Bajuta ba rayang yo o fodisitsweng ba re: “Ke Sabata; ga go a letlelelwa gore o rwale bolao.”
11Yoo a ba fetola a re: “Yo o mphodisitseng ke ene yo o ntheileng a re: ‘Tsaya bolao jwa gago, o tsamae.’ ”
12Ba mmotsa ba re: “Motho yoo ke mang yo o go reileng a re: ‘Bo tsee o tsamae’?”
13Mme yo o fodisitsweng o ne a sa mo itse; gonne Jesu o ne a ngwangwaetse, go le batho ba bantsi mo felong foo.
14Morago ga moo Jesu a mmona mo Tempeleng, a mo raya a re: “Bona, o fodile; o se tlhole o leofa, gore se se bosula bogolo se se go dirafalele.”
15Motho yoo a ya a bolelela Bajuta gore ke Jesu yo o mo fodisitseng. 16Ka ntlha ya moo Bajuta ba tlhomara Jesu, ba batla go mmolaya, ka a dirile dilo tseo ka Sabata.
17Jesu a ba fetola a re: “Rre o sa dira le ka nako eno, le nna ke a dira.”
18Ke ka ntlha ya moo Bajuta ba ne ba batla bogolo go mmolaya, e seng fela ka a sentse Sabata, mme le gona e le ka a rile, Modimo ke rraagwe, a itekanya le Modimo.
10:33
19Ya baa gona Jesu a ba fetolang a re: “Ammaaruri, ammaaruri ke lo raya ke re: Morwa o palelwa ke go dira sengwe ka bogagagwe, fa a sa bone Rara a se dira; gonne tse ene o di dirang, Morwa le ene o di dira jalo.
20Kana Rara o rata Morwa, o mmontsha tsotlhe tse o di dirang, e bile o tla mmontsha ditiro tse dikgolo bogolo go tse gore lo gakgamale.
21Gonne Morwa o phedisa ba o ratang go ba phedisa, jaaka Rara a tsosa baswi, a ba phedisa. 22Le gona Rara ga a atlhole ope, mme katlholo yotlhe o e neetse Morwa
Dit. 17:31
23gore botlhe ba tlotle Morwa, fela jaaka ba tlotla Rara. Yo o sa tlotleng Morwa, ga a tlotle Rara yo o mo romileng.
1 Joh. 2:23
24“Ammaaruri, ammaaruri ke lo raya ke re: Yo o utlwang lefoko la me, a dumela ene yo o nthomileng, o na le bophelo jo bo sa khutleng, mme ga a tsene mo katlholong; o dule mo losong, a tshelela botshelong.
25Ammaaruri, ammaaruri ke lo raya ke re: Nako e e tla, le jaanong e setse e tsile, e baswi ba tla utlwang lentswe la Morwa Modimo ka yona, mme ba ba le utlwang ba tla phela.
26Gonne Rara o neile Morwa go nna le bophelo mo go ene ka esi, jaaka ene a na le botshelo mo go ene ka esi.
27O bile o mo neetse thata ya go atlhola, ka e le ene Morwa-Motho.
28Se gakgamaleleng moo; gonne nako e e tla e botlhe ba ba mo diphupung ba tla utlwang lentswe la gagwe ka yona. 29Ba tla tswa, ba ba dirileng tse di molemo go ya tsogong ya bophelo, ba ba dirileng tse di bosula bone go ya tsogong ya katlholo.
Dan. 12:2
30“Ga nka ke ka dira sepe ka bogame. Ke atlhola ka fa ke utlwang ka teng, mme katlholo ya me ke ya tshiamo; gonne ga ke batle thato ya me, ke batla thato ya yo o nthomileng.
6:38
31“Fa ke supa ka ga me, tshupo ya me e ka se nne nnete.
32Ke o sele yo o supang ka ga me, mme ke itse gore tshupo e o e supang ka ga me ke nnete. 33Lo romile batho kwa go Johane, mme o supile boammaaruri.
34Nna ga ke amogele tshupo mo mothong, mme dilo tse ke di bua gore lo pholosiwe. 35Ene e ne e le lobone lo lo tukang, lo lo phatsimang, mme lona lo ne lwa rata go itumelela lesedi la gagwe ka nakonyana fela.
36“Nna ke na le tshupo e e fetang ya ga Johane; gonne ditiro tse Rara o di nneetseng go di wetsa, e bong tsona ditiro tse ke di dirang, di supa ka ga me gore Rara o nthomile.
Joh. 1:33
3:2
37Rara yo o nthomileng le ene o supile ka ga me. Ga lo ise lo utlwe lentswe la gagwe ka motlha ope, le fa e le go bona gore o ntse jang.
38Le Lefoko la gagwe ga le nne mo go lona; gonne ga lo dumele yo a mo romileng. 39Lo batlisisa Dikwalo; gonne lo itlhoma lo ka nna le botshelo jo bo sa khutleng ka tsona, e tswe e le tsona tse di supang ka ga me.
2 Tim. 3:15-17
40Mme lo gana go tla kwa go nna, gore lo tle lo nne le bophelo.
41“Ga ke newe tlotlo ke batho. 42Mme ke itse gore ga lo na lorato lwa Modimo mo go lona. 43Nna ke tsile mo leineng la ga Rre, mme ga lo ntshole; fa o sele a ka itlela ka leina la gagwe, ene lo tla mo tshola. 44Lo ka dumela jang lona ba lo tlotlanang, mme tlotlo e e tswang mo Modimong o le osi yona lo sa e batle?
45Lo se ka lwa gopola gore nna ke tla lo baya molato mo go Rara. Moše ke ene yo o lo bayang molato, yo lo solofetseng mo go ene.
46Gonne fa lo ka bo lo dumetse Moše, le nna lo ka bo lo ntumetse; gonne ene o kwadile ka ga me.
49:10
Doit. 18:15
47Mme fa lo sa dumele dikwalo tsa gagwe, mafoko a me lo ka a dumela jang?”


text:
111Jaanong Mowa wa ntsholetsa, wa nkisa kwa kgorong ya Ntlo ya Morena ya botlhabatsatsi e e lebileng kwa botlhabatsatsi, mme ka fitlhela banna ba le 25 fa mojakong wa kgoro; ka bona Jaasanya, morwa Asure, le Phelatya, morwa Benaya, dikgosana tsa morafe, ba le mo go bone.
2Ke fa Morena a nthaya a re: “Morwa-motho, banna bao ba akanya bokgopo, ba tsenya kgakololo e e bosula mo motseng o 3ba re: ‘Tshenyego ya motse e kgakala. Agang matlo. Motse ke pitsa, mme rona re nama.’ 4Ka moo, ba rerele Lefoko la Modimo le le ba bôpelang petso, o ba bolelele Lefoko la Modimo, wena morwa-motho.”
5Ke fa Mowa wa Morena o wela mo go nna, o nthaya o re: “E re: Morena o bua jaana a re: ‘Lona Baiseraele lo buile jalo. Megopolo ya dipelo tsa lona ke a e itse. 6Lo bolaile ba bantsi mo motseng o, lwa tlatsa mebila ya ona ditoto.’
7“Ke ka moo Morena Modimo o buang jaana a re: ‘Ba ba bolailweng ke lona, ba lo ba namaladitseng mo go ona, bone ke dinama, ona ke pitsa, mme lona, ke tla lo ntsha mo go ona. 8Tšhaka e lo e boifang ke yona e ke tla e lo tlisetsang, go bua Morena Modimo. 9Ke tla lo ntsha mo go ona, ke lo neela mo diatleng tsa baeng, ke lo otla ka kotlo e kgolo. 10Lo tla wa ka tšhaka; ke tla lo atlhola fa molelwaneng wa Iseraele gore lo itse fa ke le Morena.
11Motse o ga e ka ke ya nna pitsa ya lona; lona ga lo ka ke lwa nna nama e e mo go yona. Ke tla lo atlhola fa molelwaneng wa Iseraele. 12Lo tla itse gore ke nna Morena yo lo sa sepelang ka fa melaong ya me, yo ditshiamo tsa me lo sa di dirafatsang, mme lo dirile ka fa mekgweng ya baheitane ba ba mo tikologong ya lona.’ ”
13Ya re ke rera jalo, ga swa Phelatya, morwa Benaya. Ka ba ka wela fa fatshe ka sefatlhego, ka goa ka lentswe le legolo ka re: “Ao! Morena Modimo, a o fedisa masalela a Iseraele?”
14Ke fa Lefoko la Morena le tla kwa go nna le re: 15“Morwa-motho, ke tla phedisa bomorwa-rraago, e leng batshwarwi ka wena le Baiseraele botlhe, botlhe mmogo, bao baagi ba Jerusalema ba buileng ka ga bone ba re: ‘Ba kgakala le lefatshe la Morena; ke rona re le neetsweng go nna boswa.’
16“Ka moo o re: ‘Morena Modimo o bua jaana a re: Tota ke ba katoseditse kwa kgakala kwa baheitaneng, ka ba falaletsa kwa mafatsheng, ka nna felo ga boitshepo ga bone go le gonnye fela mo mafatsheng a ba tsenyeng mo go ona.’
Jer. 24:5,6
17“Ka moo o re: ‘Morena Modimo o bua jaana a re: Mme ke tla ba kgobokanya gape, ke ba ntsha mo merafeng, ke ba phutha, ba boa mo mafatsheng a ke ba falaleditseng kwa go ona. Ke tla ba naya lefatshe la Iseraele.
18Ba tla boela teng. Maila otlhe a teng le makgapha otlhe a teng ba tla a tlosa mo go lone. 19Ke tla ba naya dipelo di sele, ke tsenya mowa o mošwa mo teng ga bone. Dipelo tse di matlapa ke tla di tlosa mo mebeleng ya bone, ke ba naya pelo tsa nama
Jer. 24:7
20gore ba sepele ka fa melaong ya me, ba boloke tshiamo ya me, ba e dirafatse. Foo ba tla nna morafe wa me; mme nna ke tla nna Modimo wa bone.
21Mme bone bao ba Jerusalema ba dipelo tsa bone di latelang maila a bone le makgapha a bone, ke tla ba bolaisa maleo a bone,’ go bua Morena Modimo.”
22Ke fa boKerubime ba phutholola diphuka, le maotwana a dikologa nabo, kgalalelo ya Modimo wa Iseraele e ntse e ba okame.
23Jaanong kgalalelo ya Morena ya tlhatloga, ya tswa mo motseng, ya ya go ema mo thabeng e e mo ntlheng ya botlhabatsatsi ya motse. 24Mme Mowa wa ntsholetsa, wa mpusetsa kwa Kalatea kwa batshwarwing, ke le mo ponong ya Modimo ka Mowa wa ona. Mme pono e ke e bonyeng ya tlhatloga, ya ntlogela.
25Ka bolelela batshwarwi dilo tsotlhe tse Morena a di mpontshitseng.


text:
161Molelwane wa naga e Bajosefa ba e abetsweng ka tengwa o ne o simologa fa Joretane kwa Jerigo ntlheng ya botlhabatsatsi ya metsi a Jerigo, mme go tswa teng o ya kwa sekakeng, o be o tlhatlogela kwa dithabeng tsa Bethele. 2Jaanong go tswa kwa Bethele o ne o ya kwa Luse, o fetela pele kwa nageng ya Baaregi kwa Atarothe. 3O be o fologela kwa bophirimatsatsi kwa nageng ya Bajafelete go ya go fitlha kwa nageng ya Bethorone yo o kwa tlase le go ya kwa Gesere. O be o felela fa lewatleng.
4Ke fa bomorwa Josefa, e bong Manase le Eferaime, ba neng ba bona kabelo ya naga teng.
5Naga ya Baeferaime ka fa ditshikeng tsa bone e ne e ntse jaana: Molelwane wa kabelo ya bone o ne o ya kwa botlhabatsatsi kwa Aterothe-Atare go ya go fitlha kwa Bethorone yo o kwa godimo. 6Molelwane o be o fetela pele kwa lewatleng, o pota Migemethathe mo ntlheng ya borwa. Molelwane o be o thelela, o ya kwa botlhabatsatsi kwa Thaanatšhilo, o mo pota ka fa ntlheng ya botlhabatsatsi, o ya kwa Janoa. 7Go tswa kwa Janoa o fologela kwa Atarothe le kwa Naara, o ama Jerigo, o felela fa Joretane. 8Go tswa kwa Thaphua molelwane o ne o ya kwa bophirimatsatsi kwa nokaneng ya Kana, o felela fa lewatleng. Ke yona kabelo ya lotso lwa Baeferaime ka fa ditshikeng tsa bone 9mmogo le metse e e segetsweng Baeferaime mo gare ga naga ya Bamanase, metse yotlhe le metsana ya yona.
10Mme ba se ka ba leleka Bakanana ba ba agileng kwa Gesere. Bakanana ba nna jalo mo gare ga Baeferaime go fitlha letsatsing leno. Fela ba nna batlhanka, ba ba direla.


text: 48 “Tseno ke dikarolo tsa bone go ya ka maina a ditso tsa bone, go simologa kwa ntlheng e e kwa bokone: Karolo ya ga Dana+ e simologa gaufi le tsela ya Hethelone e bo e ya kwa Lebo-hamathe,*+ e fetela kwa Hasare-enane, e tsamaya mo thoko ga molelwane wa Damaseko kwa ntlheng ya bokone, fa thoko ga Hamathe;+ mme e simologa kwa molelwaneng o o ka fa botlhaba e bo e felela kwa molelwaneng o o ka fa bophirima.2 Karolo ya ga Ashera+ e bapile le karolo ya ga Dana, e simologa kwa molelwaneng o o ka fa botlhaba e bo e felela kwa molelwaneng o o ka fa bophirima.3 Karolo ya ga Nafetali+ e bapile le karolo ya ga Ashera, e simologa kwa molelwaneng o o ka fa botlhaba e bo e felela kwa molelwaneng o o ka fa bophirima.4 Karolo ya ga Manase+ e bapile le karolo ya ga Nafetali, e simologa kwa molelwaneng o o ka fa botlhaba e bo e felela kwa molelwaneng o o ka fa bophirima.5 Karolo ya ga Eferaime e bapile le karolo ya ga Manase,+ e simologa kwa molelwaneng o o ka fa botlhaba e bo e felela kwa molelwaneng o o ka fa bophirima.6 Karolo ya ga Rubene e bapile le karolo ya ga Eferaime,+ e simologa kwa molelwaneng o o ka fa botlhaba e bo e felela kwa molelwaneng o o ka fa bophirima.7 Karolo ya ga Juda e bapile le karolo ya ga Rubene,+ e simologa kwa molelwaneng o o ka fa botlhaba e bo e felela kwa molelwaneng o o ka fa bophirima.8 Go bapa le karolo ya ga Juda, go simologa kwa molelwaneng o o ka fa botlhaba go ya go fitlha kwa molelwaneng o o ka fa bophirima, karolo e lo tla e beelang kwa thoko e le moneelo e nne bophara jwa dikubita* di le 25 000+ mme e lekane le boleele jwa dikarolo tsa ditso tse dingwe go simologa kwa molelwaneng o o ka fa botlhaba go ya kwa molelwaneng o o ka fa bophirima. Lefelo le le boitshepo le tla nna mo gare ga karolo eno.9 “Karolo e lo tla e beelang kwa thoko e le moneelo wa ga Jehofa e tla nna boleele jwa dikubita di le 25 000 le bophara jwa dikubita di le 10 000.10 Karolo eno e tla nna moneelo o o boitshepo wa baperesiti.+ E tla nna boleele jwa dikubita di le 25 000 ka fa bokone, bophara jwa dikubita di le 10 000 ka fa bophirima, bophara jwa dikubita di le 10 000 ka fa botlhaba le boleele jwa dikubita di le 25 000 ka fa borwa. Lefelo le le boitshepo la ga Jehofa le tla nna mo gare ga yone.11 E tla nna ya baperesiti ba ba dirilweng boitshepo ba ba tswang mo go bomorwa Sadoke,+ ba ba neng ba diragatsa maikarabelo a bone a ke ba a neileng e bile ba ile ba se ka ba ntlhanogela fa Baiseraele le Balefi ba ne ba ntlhanogela.+12 Ba tla newa karolo ya lefatshe le le beetsweng kwa thoko gore e nne sengwe se se boitshepo thata. E tla bapa le karolo ya lefatshe ya Balefi.13 “Balefi ba tla newa karolo fa thoko ga karolo ya baperesiti. Karolo eo e tla nna boleele jwa dikubita di le 25 000 le bophara jwa dikubita di le 10 000. (Boleele jwa yone e tla nna dikubita di le 25 000 le bophara jwa dikubita di le 10 000.)14 Ga ba a tshwanela go rekisa kgotsa go emisetsa karolo eno ya lefatshe e e tlhophilweng ka e nngwe kgotsa go e naya motho yo mongwe, ka gonne ke selo se se boitshepo mo go Jehofa.15 “Lefelo le le setseng la bophara jwa dikubita di le 5 000 le le bapileng le molelwane o o boleele jwa dikubita di le 25 000 le tla dirisiwa ke batho botlhe mo motseng,+ ba tla aga matlo mo go lone e bile ba tla fudisa mo go lone. Motse o tla nna mo gare ga lone.+16 Tseno ke dilekanyo tsa motse: Molelwane o o kwa bokone o boleele jwa dikubita di le 4 500, molelwane o o kwa borwa o boleele jwa dikubita di le 4 500, molelwane o o kwa botlhaba o boleele jwa dikubita di le 4 500 le molelwane o o kwa bophirima o boleele jwa dikubita di le 4 500.17 Mafulo a motse a tla nna bophara jwa dikubita di le 250 go ya kwa bokone, bophara jwa dikubita di le 250 go ya kwa borwa, bophara jwa dikubita di le 250 go ya kwa botlhaba le bophara jwa dikubita di le 250 go ya kwa bophirima.18 “Boleele jwa karolo e e setseng bo tla bapa le karolo e e boitshepo,+ e tla nna dikubita di le 10 000 go ya kwa botlhaba le dikubita di le 10 000 go ya kwa bophirima. E tla bapa le karolo e e boitshepo, mme thobo ya yone e tla nna dijo tsa ba ba direlang motse.19 Batho bano ba ba direlang motse ba ba tswang mo ditsong tsotlhe tsa Iseraele ba tla e lema.+20 “Karolo yotlhe e e ntshitsweng e le moneelo ke boleele jwa dikubita di le 25 000 mo matlhakoreng a le manê a a lekanang. Lo tshwanetse go e beela kwa thoko e le moneelo o o boitshepo mmogo le karolo e e abetsweng motse.21 “Lefelo le le salang mo matlhakoreng a mabedi a karolo e e boitshepo le a karolo e e abetsweng motse le tla nna karolo ya kgosana.+ E tla nna gaufi le melelwane e e boleele jwa dikubita di le 25 000 e e leng ka fa botlhaba le ka fa bophirima jwa karolo e e boitshepo. E tla lekana le dikarolo tse e bapileng le tsone, mme e tla nna ya kgosana. Karolo e e boitshepo le lefelo le le boitshepo la tempele di tla nna mo gare ga lone.22 “Karolo ya Balefi le karolo e e abetsweng motse di tla nna fa gare ga karolo ya kgosana. Karolo eo ya kgosana e tla nna fa gare ga karolo ya ga Juda+ le karolo ya ga Benjamine.23 “Mme mo ditsong tse di setseng, karolo ya ga Benjamine e simologa kwa molelwaneng o o ka fa botlhaba e bo e felela kwa molelwaneng o o ka fa bophirima.+24 Karolo ya ga Simeone e bapile le karolo ya ga Benjamine,+ e simologa kwa molelwaneng o o ka fa botlhaba e bo e felela kwa molelwaneng o o ka fa bophirima.25 Karolo ya ga Isakare+ e bapile le karolo ya ga Simeone, e simologa kwa molelwaneng o o ka fa botlhaba e bo e felela kwa molelwaneng o o ka fa bophirima.26 Karolo ya ga Sebulone e bapile le karolo ya ga Isakare,+ e simologa kwa molelwaneng o o ka fa botlhaba e bo e felela kwa molelwaneng o o ka fa bophirima.+27 Karolo ya ga Gada e bapile le karolo ya ga Sebulone,+ e simologa kwa molelwaneng o o ka fa botlhaba e bo e felela kwa molelwaneng o o ka fa bophirima.28 Molelwane o o ka fa borwa o o bapileng le karolo ya ga Gada o tla simologa kwa Tamare+ o ya kwa metsing a Meribathe-kadeshe,+ o tla fetela kwa Molapong*+ o bo o tswelela o ya kwa Lewatleng le Legolo.*29 “Leno ke lefatshe le lo tshwanetseng go le kgaoganyetsa ditso tsa Iseraele gore e nne boswa jwa tsone,+ mme tseno e tla nna dikarolo tsa bone,”+ go bua Morena Molaodimogolo Jehofa.30 “Tseno e tla nna dikgoro tsa motse: Letlhakore le le ka fa bokone le tla nna boleele jwa dikubita di le 4 500.+31 “Dikgoro tseno tsa motse di tla bidiwa ka maina a ditso tsa Iseraele. Mo dikgorong tse tharo tse di ka fa bokone, kgoro e nngwe ke ya ga Rubene, kgoro e nngwe ke ya ga Juda, mme kgoro e nngwe ke ya ga Lefi.32 “Letlhakore le le ka fa botlhaba le tla nna boleele jwa dikubita di le 4 500 le na le dikgoro di le tharo: kgoro e nngwe ke ya ga Josefa, kgoro e nngwe ke ya ga Benjamine, mme kgoro e nngwe ke ya ga Dana.33 “Letlhakore le le ka fa borwa le tla nna boleele jwa dikubita di le 4 500 le na le dikgoro di le tharo: kgoro e nngwe ke ya ga Simeone, kgoro e nngwe ke ya ga Isakare, mme kgoro e nngwe ke ya ga Sebulone.34 “Letlhakore le le ka fa bophirima le tla nna boleele jwa dikubita di le 4 500 le na le dikgoro di le tharo: kgoro e nngwe ke ya ga Gada, kgoro e nngwe ke ya ga Ashera, mme kgoro e nngwe ke ya ga Nafetali.35 “Sekgala sa go dikologa motse e tla nna boleele jwa dikubita di le 18 000. Mme go tloga mo letsatsing leo go ya pele, motse oo o tla bidiwa Jehofa o Gone Koo.”+


text:
THUTO 19
Motlhanka yo o Boikanyego Le yo O Botlhale ke Mang?
Pelenyana fela ga loso lwa gagwe, Jesu o ne a tshwara pokano e e kgethegileng le barutwa ba gagwe ba le banè—Petere, Jakobe, Johane le Anderea. Mme fa a ne a bolelela pele sesupo sa go nna gone ga gagwe mo metlheng ya bofelo, o ne a botsa potso eno ya botlhokwa: “Tota motlhanka yo o boikanyego le yo o botlhale ke mang yo mong wa gagwe a neng a mo tlhoma gore a okamele ba ntlo ya gagwe, go ba naya dijo tsa bone ka nako e e tshwanetseng?” (Mathaio 24:3, 45; Mareko 13:3, 4) Jesu o ne a tlhomamisetsa barutwa ba gagwe gore e re ka e le “mong” wa bone, o tla tlhoma bangwe ba ba tla nnang ba abela balatedi ba gagwe dijo tsa semoya mo metlheng ya bofelo. Ke bomang ba e neng e tla nna motlhanka yono?
Ke balatedi ba ga Jesu ba tota ba tloditsweng ka moya. “Motlhanka” o abela baobamedi ba ga Jehofa dijo tsa semoya ka nako e e tshwanetseng. Re ikantse motlhanka yono yo o ikanyegang gore a tswelele a re naya ‘selekanyo sa rona sa dijo ka nako e e tshwanetseng.’—Luke 12:42.
Ba tlhokometse ba ntlo ya Modimo. (1 Timotheo 3:15) Jesu o ne a naya motlhanka maikarabelo a magolo a go tlhokomela tiro e e dirwang mo karolong e e mo lefatsheng ya phuthego ya ga Jehofa—go tlhokomela dithoto tsa gagwe, go etelela pele tiro ya go rera le go re ruta mo diphuthegong. Ka jalo, gore “motlhanka yo o boikanyego le yo o botlhale” a kgone go re naya se re se tlhokang ka nako e re se tlhokang ka yone, o aba dijo tsa semoya a dirisa dikgatiso tse re di dirisang mo bodireding, le dithulaganyo tse re nnang le tsone kwa dipokanong le kwa dikopanong.
Motlhanka o ikanyega mo dithutong tsa boammaaruri tsa Baebele le mo taelong e a e neilweng ya go rera dikgang tse di molemo, mme o bontsha botlhale ka tsela e a tlhokomelang dilo tsa ga Keresete ka yone mo lefatsheng. (Ditiro 10:42) Jehofa o segofatsa tiro ya motlhanka yono ka go dira gore batho ba le bantsi ba nne Basupi ba Gagwe le go mo thusa go aba dijo tse dintsi tsa semoya.—Isaia 60:22; 65:13.
Jesu o ile a tlhoma mang gore a abele barutwa ba gagwe dijo tsa semoya?
Motlhanka o bontsha ka ditsela dife gore o a ikanyega e bile o botlhale?


text:
231Jaanong lekoko lotlhe la bone la nanoga, la mo isa go Pilato. 2Ba simolola go mo latofatsa ba re: “Re bonye yo, a timetsa morafe wa rona, a o iletsa go ntshetsa Kaisara lekgetho, a ipolela, fa e le ene Keresete, kgosi.”
3Pilato a mmotsa a re: “A ke wena Kgosi ya Bajuta?”
A mo araba a re: “O bolela jalo.”
4Foo Pilato a raya baperesiti ba bagolo le matshutitshuti a batho a re: “Ga ke bone molato ope mo mothong yo.”
5Mme bone ba tatalala ba re: “O hudua batho ka go rutaruta mo Jutea yotlhe; o simolotse kwa Galelea go fitlha fano.”
6Ya re Pilato a utlwa ka ga Galelea, a botsa gore a motho yo ke Mogalelea. 7Ya re a sena go tlhaloganya gore ke wa taolo ya ga Herote, a mo romela go Herote, yo le ene o ne a le mo Jerusalema ka malatsi ao.
8E rile Herote a bona Jesu, a itumela thata; gonne o ne a sa bolo go eletsa go mmona, ka a ne a utlwile ka ga gagwe; mme a solofela gore o tla bona sesupo sengwe se dirwa ke ene.
9A mmotsa mafoko a mantsi; mme ene a se ka a mo araba sepe. 10Baperesiti ba bagolo le Baitsedikwalo ba ema ba mo latofatsa ka kgakalo. 11Herote a mo nyatsa mmogo le badiredi ba gagwe, a mo sotla; a ba a mo apesa seaparo se se phatsimang, a mmusetsa kwa go Pilato. 12Mme Herote le Pilato ba tsalana ka letsatsi leo; gonne e rile pele ba bo ba tlhoanye.
13E rile Pilato a sena go phutha baperesiti ba bagolo le banna ba lekgotla le legolo le morafe, 14a ba raya a re: “Lo tsisitse motho yo kwano go nna, jaaka mongwe yo o faposang batho. Kana ke mmotsoloditse fa pele ga lona, mme ka se ka ka bona molato ope mo go ene wa tse lo mo latofatsang ka tsona. 15Nnyaya, le e seng Herote; gonne o mmuseditse kwano go rona; mme bonang, ga go sepe se a se dirileng se se tshwanetseng loso. 16Ka moo ke tla mo watlhaya ke be ke mo golola.” 17Kana o ne a tshwanetse go ba gololela mongwe ka moletlo.
18Jaanong ba goela gongwe ba re: “Tlosa yo, mme o re gololele Barabase.” 19Yoo o ne a tsentswe mo ntlong ya kgolegelo ka ntlha ya pheretlho nngwe e e dirilweng mo motseng, le ka ntlha ya polao.
20Mme Pilato a bua nabo gape, ka a rata go golola Jesu. 21Fela ba goa gape ba re: “Mmapole, mmapole!”
22A boa a ba raya lwa boraro a re: “Kana yo, o dirile bosula bofe? Ga ke a bona molato ope o o tshwanetseng loso mo go ene; ka moo ke tla mo watlhaya ke be ke mo golola.”
23Mme ba mo emelela ka mantswe a magolo, ba mo pateletsa gore a bapolwe, mme mantswe a bone le a baperesiti ba bagolo a fenya. 24Ke fa Pilato a atlhola gore go dirwe ka fa ba batlang ka teng. 25A ba a golola yo o ne a tsentswe mo ntlong ya kgolegelo ka ntlha ya pheretlho le polao, yo ba mo lopileng; mme Jesu ene a mo neela mo thatong ya bone.
26E rile ba mo isa polaong, ba tshwara mongwe, e bong Simone wa Kirene, a tswa kwa tshimong, ba mmelesa sefapaano gore a se sikare fa morago ga Jesu.
27Jaanong lekoko le legolo la batho la mo sala morago, le la basadi ba ba bileng ba ithwele megono, ba mo lelela. 28Foo Jesu a retologela kwa go bone a re: “Bomorwadia Jerusalema, se nteleleng, bogolo lo itelele, lo be lo lelele bana ba lona; 29gonne itseng, malatsi a e tla, a ba tla buang ka ona ba re: ‘Go sego meopa le mebele e e iseng e ke e belege le mabele a a iseng a ke a amuse.’
30Foo ba tla simolola go raya dithaba ba re: ‘Re weleng godimo!’ le makgabana ba re: ‘Re khurumetseng!’
Tshen. 6:16
9:6
31Gonne fa ba dira dilo tse mo setlhareng se setala, go tla dirafalang mo go se se omeletseng?”
32Ga ba ga isiwa basenyi bangwe ba le babedi go bolawa nae.
33E rile ba fitlha mo felong fa go bidiwang “Logata”, ba mmapolela teng le basenyi bao, mongwe ka fa letsogong le le jang, yo mongwe ka fa go la molema. 34Jesu a bua a re: “Rara, ba itshwarele; gonne ga ba itse se ba se dirang.”
Mme ba kgaogana diaparo tsa gagwe ka go tlhama tengwa.
Math. 5:44
Jes. 53:12
35Batho ba eme ba lebile. Mme banna ba lekgotla le legolo ba nna ba mo kgoba ba re: “O pholositse ba bangwe, a a ipholose, fa e le ene Keresete, Motlhaolwi wa Modimo.”
36Le batlhabani ba mo sotla, ba tla go ene, ba mo tsisetsa motatsa 37ba re: “Fa o le Kgosi ya Bajuta, ipholose.”
38Mme ga bo go le sekwalo fa godimo ga gagwe, se se kwadilweng ka ditlhaka tsa Segerika le Seroma le Sehebere se re: “YO KE KGOSI YA BAJUTA.”
39Mongwe wa basenyi ba ba pegilweng a mo kgala a re: “A ga o Keresete ne? Ipholose, le rona o re pholose.”
40Yo mongwe a fetola, a mo kgalemela a re: “A le wena ga o boife Modimo, etswe o atlhotswe fela jaaka ene? 41Kana, fa e le rona, go re siametse; gonne re bona tse di tshwanetseng tse re di dirileng; mme yo, ene ga a dira sepe se se sokameng.” 42A ba a raya Jesu a re: “Morena, o nkgopole motlhang o tsenang mo bogosing jwa gago.”
43Jesu a mo raya a re: “Ammaaruri ke go raya ke re: Kajeno o tla nna le nna mo Parateiseng.”
44Jaanong e ne e setse e ka nna nako ya motshegare; mme ga nna lefifi mo lefatsheng lotlhe go ya nakong ya boraro thapama, 45letsatsi la fifala; lesire la Tempele la gagoga ka bogare.
46Foo Jesu a goa ka lentswe le legolo a re: “Rara, ke neela mowa wa me mo diatleng tsa gago!” Ya re a sena go bua jalo, a ntsha mowa.
Dit. 7:58
47E rile molaodi-wa-lekgolo a bona se se dirafetseng, a galaletsa Modimo a re: “Ruri, motho yo e ne e le mosiami.”
48Mme batho botlhe ba ba neng ba phuthegetse go bona pono e, ya re ba bona tse di dirafetseng, ba itshôla, ba boa. 49Botlhe ba ba itsanyeng nae, le basadi ba ba neng ba mo setse morago ba tswa Galelea, ba ne ba emetse kgakala, ba lebile dilo tseo.
50Jaanong go ne go le monna mongwe, leina la gagwe e le Josefa yo e leng monna wa lekgotla, e le monna yo o molemo, yo o siameng 51– ene o ne a sa dumelana le katlholo ya bona le tiro ya bona – e le wa Arimathea, motse wa Bajuta, yo o neng a letetse puso ya Modimo.
52Yoo a ya kwa go Pilato, a kopa setoto sa ga Jesu. 53Ya re a sena go se pagolola, a se phuthela ka lesela le lesweu, a se baya mo lebitleng le le gabilweng mo lefikeng, le go iseng go ke go ladiwe ope mo go lone. 54E ne e le letsatsi la Iketleetso, mme Sabata o ne a atametse.
55Basadi ba ba neng ba dule nae kwa Galelea, ba bo ba mo setse morago, ba bona phupu le ka fa serepa sa gagwe se laditsweng ka teng. 56Ya re ba sena go boa, ba baakanya makga le ditlolo; mme ba ikhutsa ka Sabata ka fa molaong.


text:
Bodumedi jo bo Siameng bo Kgothaletsa Maloko a Jone go Ratana
“BAEBELE ya re: “Yo o sa rateng ga a itse Modimo; ka go bo Modimo ke lorato.” (1 Johane 4:8, New Catholic Edition of the Holy Bible) Ka jalo, bodumedi jo bo siameng bo kgothaletsa maloko a jone go ratana.
Madumedi a le mantsi a dira tiro e e molemo ya go tlhokomela balwetse, bagodi le bahumanegi. A kgothaletsa maloko a one go dirisa kgakololo ya ga moaposetoloi Johane yo o neng a kwala jaana: “A re re mongwe o na le dilo di le dintsi mo botshelong mme a bo a bona mokaulengwe kgotsa kgaitsadi a tlhoka, mme a bo a sa mo thuse. Jalo lorato lwa Modimo ga lo yo mo mothong yoo. Banake, re tshwanetse go rata batho e seng fela ka mafoko le ka se re se buang mme ka ditiro le ka go amega ka bone ka tsela ya mmatota.”—1 Johane 3:17, 18, New Century Version.
Le fa go ntse jalo, go direga eng fa ditšhaba di ya ntweng? A molao wa Modimo wa go ‘rata moagelani wa gago jaaka o ithata’ o dirisiwa fela ka nako ya kagiso mme o bo o itlhokomolosiwa fa mongwe wa dipolotiki kgotsa kgosi a tlhopha go lwa le setšhaba sa boagelani?—Mathaio 22:39, King James Version.
Jesu o ne a re: “Batho botlhe ba tla itse gore lo barutwa ba me, fa lo ratana.” (Johane 13:35, New International Version) Fa o ntse o araba dipotso tse di latelang, ipotse jaana, ‘A maloko a bodumedi jono a rata batho botlhe ka dinako tsotlhe e seng fela ka se ba se buang mme gape le ka ditiro?’
KGANG: Ntwa.
SE BAEBELE E SE RUTANG: Jesu o ne a laela barutwa ba gagwe jaana: “Ke lo raya ke re, ratang baba ba lona, direlang batho ba ba lo tlhoileng se se molemo.”—Mathaio 5:44, NCE.
Fa masole a ne a tla go tshwara Jesu, moaposetoloi Petere o ne a ntsha sebetsa go mo sireletsa. Le fa go ntse jalo, Jesu o ne a re: “Busetsa tšhaka ya gago mo lefelong la yone. Botlhe ba ba dirisang tšhaka ba tla bolawa ka tšhaka.”—Mathaio 26:52, NCV.
Moaposetoloi Johane o ne a kwala jaana: “O ka kgona go bona pharologano fa gare ga bana ba Modimo le ba ga diabolo, ka gonne ba e leng ba ga diabolo ba gana go dira se se siameng kgotsa go ratana. Go tloga kwa tshimologong lo ne lwa bolelelwa gore re tshwanetse go ratana. Lo se ka lwa tshwana le Kaine, yo e neng e le wa ga diabolo mme a bolaya morwarraagwe.”—1 Johane 3:10-12, Contemporary English Version.
POTSO: A bodumedi jono bo kgothaletsa maloko a jone go nna le seabe mo ntweng?
KGANG: Dipolotiki.
SE BAEBELE E SE RUTANG: Fa batho bangwe ba sena go bona gore Jesu o kgona go dira dikgakgamatso, ba ne ba batla gore a nne le seabe mo dipolotiking. O ne a dira eng? “Jesu, ka a itse gore ba ne ba ikaeletse go mo pateletsa go nna kgosi, a tswa gape a ya kwa thabeng a le esi.”—Johane 6:15, NIV.
Fa Jesu a ne a tshwarwa le go latofadiwa ka maaka a gore o tlhotlheletsa batho go nna kgatlhanong le puso, o ne a araba jaana: “Bogosi jwa me ga se jwa lefatshe leno. Fa bogosi jwa me e ne e le jwa lefatshe leno, batlhanka ba me ba ka bo ba ile ba tlhabana, gore ke se ka ka neelwa Bajuda. Mme bogosi jwa me ga bo tswe mo lefatsheng.”—Johane 18:36, English Standard Version.
Fa Jesu a ne a rapelela barutwa ba gagwe mo Modimong, o ne a re: “Ke ba neile lefoko la gago, mme lefatshe le ba tlhoile ka gonne ga se ba lefatshe, fela jaaka nna ke se wa lefatshe.”—Johane 17:14, New Revised Standard Version.
POTSO: A bodumedi jono bo latela sekao sa ga Jesu le go tila go nna le seabe mo dipolotiking le fa seo se raya gore maloko a jone a tla tlhoiwa ke batho bangwe ba dipolotiki?
KGANG: Go tlhaola batho ka lotso.
SE BAEBELE E SE RUTANG: Fa batho ba ntlha ba ba sa rupisiwang ba e seng Bajuda ba ne ba nna Bakeresete, moaposetoloi Petere o ne a re: “Modimo ga a kgetholole, mme mo setšhabeng sengwe le sengwe motho yo o mmoifang a ba a dira tshiamo o a amogelesega mo go Ene.”—Ditiro 10:34, 35, Holman Christian Standard Bible.
Fa Jakobe a ne a kwalela Bakeresete ba lekgolo la ntlha la dingwaga o ne a re: “Ditsala tsa me, fa lo na le tumelo mo Moreneng wa rona yo o galalelang Jesu Keresete, ga lo kitla lo tshwara batho bangwe botoka go na le ba bangwe. A re re motho yo o humileng o tla mo go nngwe ya dipokano tsa lona a apere diaparo tsa tlhwatlhwa e e kwa godimo e bile a tsentse palamonwana ya gouta. Mme go tla le motho yo o humanegileng a apere diaparo tse di onetseng. Ga lo a tshwanela go naya motho yo o apereng diaparo tsa tlhwatlhwa e e kwa godimo setulo sa maemo lo bo lo raya yo o humanegileng lo re a eme fa thoko kgotsa a nne fa fatshe. Go tla bo go tshwana le go raya batho bangwe lo re ba botoka go na le ba bangwe, e bile lo tla bo lo itshwara jaaka moatlhodi yo o sa siamang.”—Jakobe 2:1-4, CEV.
POTSO: A bodumedi jono bo ruta gore batho botlhe ba a lekana mo Modimong le gore maloko a bodumedi ga a tshwanela go tlhaola batho ka ntlha ya lotso kgotsa madi a ba nang le one?
Ke bodumedi bofe jo bo rutang maloko a jone gore a se ka a laolwa ke dipolotiki, lotso le maemo a itsholelo a a kgaoganyang batho?


text:
Dillo Tsaka Di Se Di Thotse
- Genre:Christian & Gospel
- Year of Release:1995
Lyrics
Similar Songs
Listen to Steve Kekana Dillo Tsaka Di Se Di Thotse MP3 song. Dillo Tsaka Di Se Di Thotse song from album Golden Hits is released in 1995. The duration of song is 00:04:42. The song is sung by Steve Kekana.
Related Tags: Dillo Tsaka Di Se Di Thotse, Dillo Tsaka Di Se Di Thotse song, Dillo Tsaka Di Se Di Thotse MP3 song, Dillo Tsaka Di Se Di Thotse MP3, download Dillo Tsaka Di Se Di Thotse song, Dillo Tsaka Di Se Di Thotse song, Golden Hits Dillo Tsaka Di Se Di Thotse song, Dillo Tsaka Di Se Di Thotse song by Steve Kekana, Dillo Tsaka Di Se Di Thotse song download, download Dillo Tsaka Di Se Di Thotse MP3 song